text:
Yabigarutseho mu mpera z’icyumweru gishize ubwo Sena y’u Rwanda yahuzaga inzego zitandukanye baganira kuri gahunda zigamije kuvana abaturage mu bukene.
Minisitiri Kaboneka yavuze ko abaturage bakwiye kwitondera gusaba kuva mu byiciro by’ubudehe bashyizwemo kuko hari abagendera mu kigare gishobora no kubagiraho ingaruka mu minsi iri imbere.
Yatanze urugero rw’umuturage wari woroye inka zitari munsi y’icumi warwanaga n’abandi asaba gushyirwa mu cyiciro cy’ubudehe.
Ati “Hari n’uwo ushyira imbere y’abaturage bakaba aribo bamwamagana, Hari ahantu nagiye umuntu asaba kujya mu cyiciro afite ishyo ry’inka zitari munsi y’icumi ariko arimo aburana ngo ajye mu cyiciro runaka. Mubabije anyemerera ko byose abifite. Nti urashaka iki ati ‘ ese abana banjye baziga bate?”
Yakomeje avuga ko atumva ko iyo mitungo ishobora kumutura umutwaro wari kuzamuremerera mu minsi iri imbere.
Ati “Urumva ni ibyo afite ntabwo yumva ko ashobora kubikoresha neza, ngo arashaka kurihirirwa kw’abana be. We arashaka kujya mu cyiciro kubera hari buruse y’ubuntu. Akanibagirwa ko ari inguzanyo agomba kuzishyura.”
Yatanze urundi rugero rw’umuturage wari ku murongo asaba ko yahindurirwa icyiciro. Yegereye Minisitiri Kaboneka amubwira mu Gifaransa ko ashaka guhindurirwa icyiciro, amusubirishijemo abivuga mu Cyongereza, amusabye kubivuga mu Kinyarwanda, abaturage bari aho bamutamaza ko afite imitungo itamwemerera gushyirwa mu cyiciro cya mbere ndetse ko yize.
Ku kibazo cy’abarangije kaminuza barwanira gushyirwa mu cyiciro cya mbere n’icya kabiri,nabyo ngo ntibikwiye.
Ati “Uyu munsi turajya hasi hariya tugasanga umuntu urangije kaminuza ufite impamyabumenyi na we ashaka kujya muri cya cyiciro cya mbere n’icya kabiri, kubera ko adafite akazi. Ubu birasaba nkaho ibyiciro byabaye igisubizo kinakemura ikibazo cyo kutagira akazi.”
Yakomeje avuga ko abantu bakwiye kubitandukanya bakabyumva ngo niba runaka yabonye impamyabumenyi cyangwa se arangije amashuri y’imyuga akwiriye kumva ko yabonye ubushobozi bushobora gutuma adatekereza gukomeza gufashwa, ahubwo agahera ku bumenyi yabonye akabukoresha nk’igishoro gituma yiteza imbere agafasha n’abandi.
Minisitiri Kaboneka akomeza avuga ko umuntu nk’uwo akwiriye kubazwa niba ashaka kuba umutindi nyakujya.
Kaboneka yasabye abayobozi gufasha mu guhindura imyumvire n’imitekerereze y’abanyarwanda, buri wese akumva ko agomba kwigira.
Ati “Ibyo tuvuga byo kwigira mu gihugu ntabwo byaramba umuturage atishimiye ibyo afite noneho agatera indi ntambwe. Banza wigire n’ugufasha aze agufasha kuva aho ugeze.”
Guverinoma y’u Rwanda yatangiye iyo gahunda yo kuzamura abaturage mu mirenge 30 y’igihugu biciye mu cyo bita gutanga inkunga ikomatanyije.
Umunyamabanga wa leta muri Minaloc ushinzwe imibereho myiza no kurengera abaturage, Mukabaramba Alvera, yavuze ko iyo gahunda yatangiye igamije gufasha abantu kuva mu rwego runaka rw’ubukene bakagira aho bagezwa.
Abaturage bari mu cyiciro cya mbere n’icya kabiri cy’ Ubudehe bazafashwa guhabwa amatungo magufi, kwishyurirwa mituweli, guhabwa akazi muri VUP ndetse n’ibindi bigo bya leta bigiye gutanga akazi muri ibyo bice bizajya bihera kuri abo baturage bagende bafashwa kuzamurwa kugeza bageze aho batagikeneye gufashwa.
Kaboneka akomoza kuri iyi gahunda yagize ati “Twarebye ngo izi gahunda ni gute ku muntu umwe tukamukurikirana nibura mu myaka itatu tukavuga ngo turamucukije ararangije? Igituma twabifashe wasangaga dutatanya imbaraga, umuntu ukamuha akangaka katari bumwice ngo kamukize akaguma kuri serumu. Turavuga tuti reka dukore impamba ishoboka, tumukurikirane umwaka umwe, ibiri turore uko ashobora gutera imbere akagera aho agera avuga ati ,nshobora kwifasha.”
Biteganyijwe ko iyo gahunda izakomereza mu turere twose tw’u Rwanda. Buri karere kagiye gatoranywamo umurenge umwe uzaherwamo.


c: text/html

text:
Umuganda usoza ukwezi kw’Ukwakira ku rwego rw’Akarere ka Burera wakorewe mu Murenge wa Kagogo ,Akagali ka Kayenzi . Wari witabiriwe ku buryo budasanzwe . Umushyitsi mu kuru yari guverineri w’Intara y’Amajyaruguru aherekejwe n’Umuyobozi w’Ingabo mu Ntara y’Amajyaruguru Brig General NKUBITO Eugene ;Umuyobozi wa Police mu Ntara RUTIKANGA Roger ,Umuyobozi w’Inkera gutabara mu Ntara y’amajyaruguru, n’ nzego z’umutekano zose zikorera mu Karere ka Burera .
Kubera ikibazo cy’ amazi make cyari kimaze iminsi kivugwa mu baturage b’Akarere ka Burera baturiye umupaka w’Igihugu cya Uganda aho rimwe na rimwe hari abambuka umupaka bagiye gushaka amazi . Guverineri amaze kumenya ko hari abaturage badafite amazi meza hafi yabo , yifuje ko hategeurwa umuganda w’Abaturage bagacukura umuyoboro wo kunyuzamo amatiyo ageza amazi mu baturage baturiye umupaka bafite ikibazo cy’amazi mu gihe gito kikaba cyakemutse . Ni muri urwo rwego Akarere ka Burera kasanze umuganda w’uku kwezi k’ukwakira wakorerwa mu Murenge wa Kagogo ,Akagari ka Kayenzi hagacukurwa Umuyoboro uzaha amazi abaturage bose b’ Umudugudu wa Rwitongo uhana imbibe n’igihugu cya Uganda .Abaturage bamaze kumenyeshwa icyo gikorwa baracyishimiye kuburyo umuganda w’uwo munsi muri ako kagari witabiriwe n’abagera ku 2600 b’ingeri zose ,abagabo n’abagore abasore n’inkumi . Bakoze umuganda batinuba guhera saa moya n’igice kugera saa tanu . Batashye bacukuye umuyoboro ufite uburebure bwa metero 1800 ufite agaciro ka ( 1.100.000) miliyoni imwe n’amafranga ibihumbi ijana y’u Rwanda .
Guverineri w’Intara y’amajyaruguru GATABAZI JMV mw’ijambo yagejeje ku baturage bitabiriye uwo muganda yarabashimye ,avuga ko impamvu nyamukuru yatumye bitabira ari benshi byatewe nuko bumvaga igikorwa ari icyabo. Abizeza Ko mu gihe gito amazi meza azaba yabagezeho kuko bakoze imirimo y’amaboko yari ikenewe mu muganda ko Leta nayo igiye gushyiraho akayo igakora ibyo badashoboye kwikorera , yifuza ko mu muganda w’ubutaha igikorwa cyaba kirangiye .Yaboneyeho guhishikariza inzego z’ibanze ko mugutegura umuganda bajya bamenya gutoranya ibikorwa bifitiye abaturage benshi akamaro kuko aribyo bituma barushaho kumva akamaro k’umuganda ,kuwukunda no kuwitabira uko bikwiye kuko baba bumva ko bikorera..
SIMBANKABO Thomas/PRO

robotstxt: allowed

filter: keep


text:
Aha ingabo z’ u Rwanda zari mu bikorwa bya Army week
Akarere ka Burera kasanze ingo 310 zirwaye amavunja. Ukuriye ingabo mu karere ka Burera na Gicumbi arasaba abayobozi b’ imirenge babona kurandura amavunja byarananiranye kubimenyesha igisirikare.
Umwanda n’ amavunjya mu karere ka Burera na Gicumbi si inkuru nshya. Nk’ uko byatangajwe na City Radio Umuyobozi w’ Akarere ka Burera wungirije Ushinzwe Imibereho Myiza y’ Abaturage Habyarimana Jean Baptiste yavuze ko baherutse gukora igenzura bagasanga ingo 310 zirwaye amavunja.
Yagize ati “Urwego rw’ akarere rwaramutse kugera ku rwego rw’ umudugudu kugira ngo turebe ingo zaba zifite amavunja zabaye 310.
Brig. Gen. Claver Kirenga uhagarariye ingabo mu karere ka Burera na Gicumbi asaba abayobozi bafite abaturage barwaye amavunja kubimenyesha igisirikare.
Ati “Niba hari umusada mudushakaho muwutubwire, tukongera kumva amavunja mu murenge wawe ni ikibazo. Burya abantu ntibagahishe, jya utubwira uti njyewe ku kibazo iki n’ iki ndasaba ko mumfasha, guhisha bikamenywa n’ abandi ni ubuturage. Ikibazo cy’ amavunja uhereye ku mudugudu n’ utugari tukirangize kive mu nzira”
V/Meya Habyarimana akomeza avuga ko ubu bafashe ingamba zo kurandura amavunja burundu kuko ngo urugendo rudashira rutabaho.
Ati “ … Mu by’ ukuri barahanduye ubu bose barakize. Hagiyeho uburyo bwo gukurikirana kugira batongera kurwara, tubinyuza mu banyanama b’ ubuzima kugira ngo bite ku barwaye amavunja. Twabwo twakomeza kuvuga ngo ni urugendo ni urugendo urugendo rudashira ntabwo rubaho.
Abaturage bavuga ko aya mavunja bayaterwa n’ umwanda aho bavuga ko hari bagenzi babo badakubura amazu babamo.
Umwe ati “Hari igihe ureba umuntu ugasanga uburingiti araramo ntibiherutse utuzi nakeya, atajya afata iminyereri ngo abe yakubura mu nzu anahasutse amazi imbaragasa zisohoke”
Ubuyobozi bw’ akarere uretse kuba bugiye kwifashisha abajyanama b’ ubuzima mu guhangana n’ ikibazo cy’ amavunja busaba abaturage gukurungira amazu yabo.
Ingabo z’ u Rwanda zimaze kumenyerwaho gukemura ibibazo byigize akari aha kagahe bibangamira imibereho myiza y’ abaturage. Uretse kuba ingabo z’ u Rwanda zifasha abaturage mu bikorwa bitandukanye nk’ umuganda rusange n’ ibindi zatanze umusanzu ukomeye muguhangana na nkongwa yari yibasiye ibigori by’ abaturage.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ngahose nikize na nyaruguru kiharandure itonesha, ikene, itonesha namacakubiri biri muri nyobozi ihari turebe!! Ubuse bamwe nibicwa abandi......


text:
Aseka cyane n’isoni nyinshi,yihunza indangururamajwi adashaka guhuza ijisho na Camera ya Tv10, Young Grace yahamije ko aryamana bwa mbere n’umusore agatakaza ubusugi bwari ubwana; abimenye akuze!
Abayizera Marie Grace[Young Grace] ni umwe mu bahanzikazi bo mu Rwanda bakora Hip Hop aherutse gushyira hanze amajwi y’indirimbo bise ‘Ubwana bwanjye’ afatanyije n’umuraperi Ama G The Black.Mu gitero cye, Grace avuga ko mu bwana bwe hari abahungu benshi yahobagije/yagiye atendekana.
Anumvikana avuga ko yagiye arya amafaranga y’ishuri (Minerval)yabaga yahawe n’ababyeyi be ngo aze kwishyura ishuri.Ama G we yumvikana ahamya ko yatanze Ruswa kugirango agera aho ageze ubu akibaza impamvu adashyirwa mu bahatanira irushanwa rikomeye rya Primus Guma Guma Super Star.
Young Grace ahamya ko ibyo yakoze byose bidahesha Imana icyubahiro ari ubwana
Hashingiwe ku ndirimbo ye ‘Ubwana bwanjye’,Young Grace yabajijwe uko yitwaye mu myaka ye y’uburumbuke niba yaba aribwo yaryamanye n’umusore cyangwa se agasomana nawe.Asubiza azunguza umutwe(yemera/ahakana) cyangwa akikiriza.
Umusore bakundanye bwa mbere yakundaga kurwara cyane agataha iwabo kenshi yagaruka ku ishuri akazanira imbuto Young Grace n’ibinyobwa akumva aramwishimye, ngo yaramukundaga byimazeyo ‘numvaga ari bon nkumva nanjye ndamwishimiye.”
Bashwanye umwaka urangiye kuko uyu muhungu yigaga mu mwaka wa Gatandatu naho Young Grace akiga mu mwaka wa Gatanu.Ku bijyanye no kuba yarasomanye n’uyu muhungu yemeje ko byabayeho ariko agerekaho ko byari ubwana.
Yavuze ko yariwe muhungu wa mbere bari basomanye,ngo yashyize mu bikorwa ibyo yarebaga muri Filimi zitandukanye ari iwabo n’ahandi agahamya ko yize gusomana ari kumwe n’uwo muhungu wa mbere bakundanye.
Yivugira ko akiri umwana yakunze gutendeka abahungu ariko ko yumvaga yikoreye umutwaro kuko buri wese yasabwaga kumwitaho.Arahira yemeje ko ubu atabikinisha avuga ko yakuze bihagije.
Yagize ati :”Umwe nkamubwira nti Bebe turavugana iminota mike umutwe uri kundya tugakupa.Undi nkamubwira nti reka ndyame.Undi nkamubwira ndyamanye n’umwana muto, ..akubita agatwenge.”
Kubijyanye n’igihe yakoze imibonano mpuzabitsina n’umuhungu, ati :”Ohhh Mana yanjye,..Byabaye muri ubwo bwana, byari muri iyo myaka y’ubwana…Yaaa byari ubwana ubwana...”
Ngo iyo abyibutse avuga ko ‘sha byari ubwana’.Ngo hari ibintu byinshi ubwana bukoresha ariko kandi ngo singombwa ku byicuza kuko biba byaratambutse.
Yemeye ko yatakaje ubusugi
Young Grace yavutse ku wa 19 Nzeri 1993 mu karere ka Rubavu mu ntara y’Iburengerazuba mu cyahoze ari Gisenyi . Uyu mukobwa w’imyaka 24 ni umwe mubakobwa bakomeye cyane mu njyana ya Hip Hop mu Rwanda ndetse akaba amaze kugera kuri byinshi kubera gukora umuziki.
Uyu mukobwa w’urubavu ruto, ni imfura mu muryango w’abana batatu, akurikirwa na musaza we hagaheruka umukobwa, akaba afite ababyeyi bombi.


text:
Filozofiya nk’ubuhanga bwiga ku ishingiro ry’ubumenyi, ibiriho, kubaho, impamvu, intekerezo n’ibindi, abahanga muri yo bagira uko babona ibintu binyuranye n’uko babisobanura. Twongeye kwegera Prof Isaie Nzeyimana umuhanga muri Filozofiya ngo atubwire ku kwibuka n’imbabazi.
Imbabazi no kwibuka ni ibintu bibiri bigaruka cyane muri iki gihe u Rwanda rugiye kwinjiramo cyo kwibuka ku nshuro ya 24 Jenoside yakorewe Abatutsi.
UMUSEKE: Ubushize watuganirije ku inabi n’ineza biba mu muntu byombi. Ubu tubwire ku wayigiriwe… Imbabazi atanga ziva he? Zimumarira iki?
Prof Nzeyimana: Kubera ko umuntu wese ari mwiza, yifitemo ubwiza, ibyo nabyo bikaba ari iby’ibanze mu kubaho no kubana n’abandi neza, buri wese ahora yishakamo iyo neza yifitemo, ahora anashaka kuyibona mu bandi. Ibyo bitandukanye no kwitiranya umuntu n’ikibi yakoze. Si umubeshyi, ahubwo ni umuntu wakoze ikibi cyo kubeshya, si umugambanyi ahubwo ni umuntu wakoze ikibi cyo kugambanira undi. Imbabazi rero umuntu atanga ni ubwo buntu aba agiriye uwamugiriye inabi. Akamaro k’imbabazi ni uko zikiza, zisukura kamere y’umuntu ihora yanduzwa n’inabi. Hari inabi umuntu agirirwa ikamuhungabanya, ikamutesha umurongo yari afite wo kugenderaho. Imbabazi zitanga imbaraga n’amahirwe bishya byo kongera gushingiraho ubuzima, budashingiye ku nabi cyangwa urwikekwe. Ubwo rero imbabazi ari ubuzima bwa roho, roho itagira imbabazi ntinazitange, ni roho iba ikeneye gufashwa.
Ese ni ukuri koko uwakoze icyaha iyo asabye imbabazi akazihabwa gihanagurika muri we?
Prof Nzeyimana: Uwabanza kubitandukanya: Icyaha gitandukanye n’ikosa. Icyaha ni ukunyuranya n’amategeko y’Imana n’idini; Ikosa ni ukunyuranya n’amategeko n’amabwiriza, akenshi ataba anashingiye kuri kamere y’ibintu n’abantu. Naho inabi ni imitekerereze, ibyifuzo n’ibikorwa binyuranyije n’amategeko y’imikorere bishingiye kuri kamere y’umuntu. Ikosa ryose si icyaha, ikosa ryose si inabi, uretse ko ikosa rishobora kuganisha ku gukora inabi. Inabi umuntu akoze ihoraho. Niba ari byo ko umuntu yagambaniye undi, bizahora iteka ari ukuri ko yamugambaniye.
Imbabazi rero ntizihanagura ikibi kuko kiba cyarabaye. Kubera ko ikibi umuntu yakoze kimuviramo kwiyitiranya, kwiyoberwa, imbabazi n’ubwo zidahanagura ikibi, kuko gihoraho nk’ukuri kwabayeho, zirongera zigahuza umuntu nawe ubwe; imbabazi umuntu asabye akanazigirirwa zimwunga nawe ubwe, zimwunga n’abandi cyane cyane abo aba yagiriye nabi.
Filozofiya ivuga iki ku gusaba imbabazi no kuzitanga?
Prof Nzeyimana: Umuntu ntashobora guhora ari intungane, ntashobora kwirinda burundu ikibi. Ikibi kiri muri kamere y’ibiriho no mu mikorere y’abantu. Uretse ikibi ubwacyo, hari n’ibikorwa biba ari byiza ariko bijyana n’ikibi mu ngaruka zabyo zitaziguye. Kubera ko umuntu yifitemo ubwiza, ariko akaba anashobora gukora ikibi, niyo mpamvu anahora asaba imbabazi.
Umuntu asaba imbazi nyazo, zitari iza nyirarureshwa, ziturutse ku bushishozi bushya yungutse, ziturutse ku kumva neza ko yakoze nabi, ziturutse mu mutima wababajwe n’ikibi kandi ukakicuza. Gusaba imbabazi ni ukumenya ko inabi ituruka ku mutima wirengagije ineza. Inabi rero irasenya. Inabi isenyera cyane cyane nyirayo wayikoze kuko aba yitakajemo uwo yagombye kuba ari we, isenyera abo yayikore, isenyera n’abandi ba hafi cyangwa ba kure bafitanye isano n’iyo nabi. Gusaba imbabazi ni ukongera kurema, kongera kwiremamo ubumuntu no kongera kurema agaciro abantu bagirira abandi.
Iyo wababariye ariko ugakomeza kwibuka ntibyagusubiza inyuma? ntibyazamura umujinya?
Prof Nzeyimana: Kwibuka si byiza, si na bibi, gusa bibaho, biri muri kamere y’umuntu. Umuntu afite ubushobozi bwo guhora yibuka. Kutibuka byaba ari ubumuga umuntu yagize.
Umuntu ntabeshwaho n’ikizere cy’uko azamera gusa, anabeshwaho n’uko yabaye kera; umuntu si cyane cyane uko azamera, ni n’uko yabayeho. Bishobotse, umuntu yahitamo kwibuka ibyamuyayeho byiza gusa, akibagirwa ibyamubayeho bibi, ariko noneho siwe uhitamo ibyo yibuka.
Kwibuka ni ukumvisha no kubonesha umutima ko byose bibuze, ko nta gihari, kandi abandi babona ko hari ibihari; kwibuka ni no kumvisha no kubonesha umutima ko hari ibihari, kandi bisa n’aho nta na kimwe gihari.
Uwibuka abona byose bihari mu gihe abandi ntacyo babona gihari. Uwibuka abe, abona nta muntu n’umwe uhari mu gihe abandi hari abo babona, cyangwa akabona abe yibuka bari hafi aho mu gihe abandi bari kumwe ntabo babona. Ibi bitandukanye no kubona ibidahari by’uburwayi.
Kwibuka si mu gihe, n’iyo imyaka yagenda yiyongera, uwibuka ahora abona ibyamubayeho ari nk’ejo (ubu). Impamvu ni uko umuntu yibuka neza ibyo yabayemo iyo yabibanyemo imbaraga, umutima, ubwenge, we wese, aribyo ahugiyeho gusa. Uwihishe uwamuhigaga ahora abyibuka nk’aho ari ejo, kuko mu bwihisho bwe nta kindi yari ategereje, nta kindi yibazaga, nta kindi yabonaga uretse icyo gusa.
Niyo mpamvu uwibuka, iyo asubiramo ibyamubayeho, asa n’ubyerekana ubu, wagirango ariho arabibona neza. Nta kindi uretse kumutega amatwi n’umutima, kuko ni nacyo aba ategereje cyonyine. Kwibuka ni ubuntu uwibuka yigirira, agirira abe, agirira n’abo abwira ibyamubayeho.
Kubabarira si ukwibagirwa kuko bitanashoboka, si uguhanagura ukuri kwabayeho, kuko nabyo bidashoboka. Ni ukongera gushaka impamvu zo kubaho bidashingiye ku nabi yabaye, ahubwo ku yindi migambi y’ineza nshya.
Kwibuka biramutse bizamura umujinya byaba ari ukwibuka birimo n’ubumuga. Uwibuka si we uhitamo ibyo yibuka n’igihe abyibukira. Niyo mpamvu uwibuka nta cyindi akeneye uretse ko yumvwa. Nabyo ntibyoroshye kuko hari ukwibuka bisa n’ibizamura ibikomere cyangwa kwibuka byapfukiranywe, uwibuka akibuka icyo abandi bifuza ko yibuka, bisa no kwibutswa kwibagirwa.
Kwibuka bizima ni uguhabwa umwanya wo kwibabarira, kwibabarira kuko mu byago umuntu wese agira hari igihe agira ngo hari icyo yaba atakoze ngo ibyabaye ntibibe. Niyo mpamvu kubanza kwibabarira ubwe ari ngombwa.
Muri uko kwibabarira ni naho haturuka kubabarira abandi, kuko aba yibaza ko nabo hari icyo baba batakoze ngo ibyabaye ntibibe. Nta gushaka injyana muri ibyo. Gutanga imbabazi birahebuje, kuko ni ubuntu bw’ikirenga budafite impamvu; kutazitanga nabyo byakumvikana, ariko byo bishobora gutera ubumuga.
5.UMUSEKE: Kwibuka bifasha iki? Bifasha iki mu guhuza uwahemutse n’uwahemukiwe?
Prof Nzeyimana: Uwahemukiwe n’uwahemutse, ubarebeye kure, wagira ngo ntibagira aho bahuriye. Ntabagira icyo bapfa batagiraga icyo bapfana. Icyo bapfanaga ni nacyo kigaruka kikababera ishingiro ryo kongera guhurira hagati; hagati ni aho intambwe za bombi zerekera zijya guhura.
Uwahemukiwe n’uwahemutse, bombi baba mu ibanga. Uwahemukiwe aba mu ibanga ryo kuba yarababaye, yarakojejwe isoni, yaratereranywe bigeze aho, ko hashobora kuba hari icyo atakoze ngo ibyabaye ntibibe. Biratangaje: uwahemukiwe ahora nawe yirega. We ababara kabiri : ababazwa n’ibikomere yatewe, akanababazwa n’isoni z’uko yateshejwe agaciro.
Uwahemutse nawe aba mu ibanga ryo kuba yaratinyutse inabi bigeze aho. Uwahemutse ariyoberwa, ahora yibaza niba ari we koko, ahora abura impamvu z’ibyo yakoze; inabi ihindura uyikoze undi wundi.
Aho hagati niho uwahemukiwe n’uwahemutse bahurira. Ariko naho ni aho kwitonderwa. Ku wahemukiwe, kongera no gukomeza guhura cyangwa kubona awamugiriye inabi bimwibutsa inabi yagiriwe, bimwibutsa isoni afite, bimwibutsa ko yigeze gutereranwa, bimwibutsa ko atagira gitabara.
Ni ukumuba hafi, kuko muri ibyo niho hashobora kuboneka icyuho cyo gushaka kwihorera. Kudatekereza kwihorera ni uko ashobora kubona ko noneho afite abamwumva, kandi ko bamuri hafi.
Ku wahemutse nawe, kongera guhura n’uwo yagiriye nabi bimwibutsa ipfunwe n’ikimwaro cyo kuba yaratinyutse inabi bigeze aho.
Nawe ni ukumuba hafi kuko niho haziramo icyuho cyo gushaka kugaruka kurimbura uwo yagiriye nabi, cyo gushaka gusibanganya ibimenyetso kuko gukomeza kubibona bimutera isoni, bimwibutsa ko ari muto bigeze aho, bimwibutsa ko atariho, ko ari ntawe.
Ariko nanone aho hagati niho hashingiye kwiyunga. Kuko nubwo ayo mabanga yombi atandukanye, kwiyunga kuri bombi ni ugusohoka mu ibanga ryari gutera ubumuga, ni ukuva mu bwihisho, umuntu akajya ahagaragara.
Ku ruhande rw’uwatinyutse inabi, kwiyunga ni ukudakomeza kwiyitiranya n’iyo nabi yakoze; naho ku ruhande rw’uwahemukiwe, kwiyunga ni ukudakomeza kwiyitiranya n’inabi yabaye.
Kuri bombi, cyane cyane, ni ukudakomeza kurebwa nk’ukeneye impuhwe. Impuhwe ziragirwa, ziragirirwa, ariko si izo kwifuzwa, kuko zihindura uzigiriwe muto.
Ariko se umuntu yareka ate impuhwe kandi sosiyete ariko iteye, ihora ishaka uburyo yagirira impuhwe uwahuye n’akaga? Nubwo sosiyete igirira impuhwe umuntu wahuye n’akaga irahindukira igakomeza kumufata ityo, nk’ukwiye impuhwe, nk’uwaheranywe n’ibibazo, nk’uri mu bibazo, nk’umunyantege nke. Kubabarira no kwiyunga ni ugusohoka burundu mu mpuhwe.
Mu gitabo muherutse gusohora mwise “Histoire et Pragmatisme: le Rwanda, sur sa route” mwerekana ko Amateka na Politiki bishobora guhuza bigafasha abantu mu kwibuka ibyabaye ariko hagamijwe kubaka ibizaza, mwasobanurira utarasoma iki gitabo uko mubihuza?
Prof Nzeyimana: Amateka ni ibyabaye, ariko ni n’ubumenyi ku byabaye. Uko amateka kenshi yanditse, usanga agira aho afatira. Ku y’isi yose ni mbere na nyuma ya Yezu Kristu, ayo muri Amerika iherereye hagati ariko ya kera, ni mbere na nyuma ya Christophe Colomb, ayo muri Afurika ni mbere na nyuma y’ubukoloni.
Ni n’uko ayo mu Rwanda yanditse, anasobanurwa: mbere na nyuma y’ubukoloni. Ikigeraranyo ni U Rwanda kuri rwo, cyangwa ni U Rwanda ku bukoloni? Muri uko kuyafatira aho, ikiri hagati ari ubukoloni, wagira ngo ubukoloni badahari U Rwanda ntirwagira amateka, n’aho ruyahera.
Uko kuyarebera ku ifatizo ry’ubukoloni, bihinduka n’umurongo wo kuyasobanura no kuyumva. Ugasanga gusobanura amateka bihugiye ku mateka atari ay’u Rwanda, ahubwo y’abandi. Ayo mateka nayo agahoramo impaka.
Amateka yandikirwa umushinga, umushinga nawo utangwa na politike. Impaka ntizituruka ku mateka, kuko ibyabaye ntibihinduka, kandi biba biriho; impaka zishingira ku mushinga wa politike.
Umushinga wa politike niwo uwandika amateka aheraho, agasubira inyuma agahitamo, mu byabyaye byose, ibyo yibutsa, nabyo akabiha inyito n’insobanuro ikurikije umushinga wa politike.
Impaka ntiziba ku mateka atuzuye, ziba ku mushinga wa politike ushingirwaho mu kwandika amateka.
Nubwo ntawabona igitabo yandikamo ibyabaye byose, nubwo ntawabona urubuga abivugiramo byose, nubwo gusaba amateka yuzuye byaba ari ukwigiza nkana, ibyo ntibuvuga ko guhitamo bimwe ari ukwangiza ibisigaye politike iba itarakenera, cyangwa kubivugisha icyitabirimo.
Kubera ko politike ari umushinga, kandi ko politike ishobora guhindura imishinga, cyangwa ikarangiza, ikanasoza iyatangiye, politike ihora isaba ko hatagira uwangiza ibimenyetso by’amateka ubu politike itarakenera, kuko ikindi gihe ishobora kuzagira indi mishinga ibikeneye.
Mu rujya n’uruza rw’amateka na politike rero, amateka yo ariho, ariko umushinga, wo ntuhari, ni uwo kurema. Muri uko kurema, politike ikora amateka y’abazaza, ibyo abazaza bazabona nk’amateka y’ibyabaye politike iriho irabirema. Mu rujya n’uruza rw’amateka na politike, amateka afasha politike kukomeza imishinga yihaye, politike igakora amateka, ariko amateka akazagaruka agacira urubanza politike.
Naho muri icyo gitabo “Histoire et Pragmatisme: le Rwanda, sur sa route” nabazaga uko umuntu yasoma amateka atagombye kwinuba ko amateka atuzuye, atagombye kwishyira mu mpaka zidashira. Amateka yandikirwa umushinga. Kuyasoma ni ukubanza kureba umushinga yandikiwe no kumenya uwayandikaga, n’uwo cyangwa n’abo yayandikiraga.
Muri ibi bihe, amateka y’u Rwanda arandikwa akasobanurwa, kuko asanzwe yanditse yari yarandikiwe anasobanuzwa indi imishinga ya politike yo muri ibyo bihe.
Ubu arandikirwa umushinga wo kwiyunga no gusohoka burundu mu kinyejana cyarangaje Abanyarwanda bagahugira ku bibazo bibajije nabi, bitagira ibisubizo, ariko ko niyo ibisubizo byaboneka nta mushinga wa politike byakoreshwa. Umushinga wa politike yo kwiyunga ufite aho uhera. Aho ni mu buvandimwe.
Ubuvandimwe ni inkingi ihoraho, yanahozeho no mu bihe byose by’amage bigaragara mu mateka y’u Rwanda. Politike yo muri iki gihe irandika amateka.
Ni « révolution ». Ariko si yo « révolution » ya mbere u Rwanda rwagize. Ni ayahe makosa rero« révolutions » zabanje zakoze ? Ni he zarangaye, zigacikwa n’amahirwe yari ariho muri ibyo bihe ? Ni izihe mpurirane ziriho ubu zafasha « revolution » y’ubu ?
Igitabo nacyanditse nk’ikiganiro hagati ya filozofiya n’amateka, hagati ya filosofiya na politike, hagati y’amateka n’abayabereye ku isonga, hagati y’ubutabera na politique mu kunga abanyarwanda, hagati ya filosofiya n’ubukungu burumbutse kandi bwifitemo ubushobozi bw’uko buri wese agira icyo abwikoreramo bishingiye ku gishoro cye, gito cyangwa kinini, kuko U Rwanda rudashaka kwiyunga mu bukene.
Igitabo kigizwe n’ingingo zinyuranye ariko zisa nizuzuzanya. Ubuvandimwe ni inkomoko n’isano y’abanyarwanda. Jenoside si umurage cyangwa umwimerere w’u Rwanda. Ni icyuho. Kubera icyo cyuho, hari indi myandikire, n’inyigishirize y’amateka hagamijwe undi mushinga wa politike, cyane cyane wo kwima icyuho amoko.
Amoko yatewe n’ibibazo bibi, yatewe no guhitamo utuyira tuziguye kandi izoroshye nazo zari zihari. Uwibajije aho abanyarwanda bakomoka kandi ababona aho byari biziguye, cyari n’ikibazo kibi kurusha uko yari kwibaza uko yabateza imbere bose kuko noneho yababonaga aho. Kubaza umunyarwanda ubona aho mu Rwanda ngo mu myaka igera ku ibihumbi 3 ishize yaturutse he, cyangwa kumugeza aho ubwe yibaza icyo kibazo ni ukumwitiranya, nino kumuyobya.
Muri icyo cyuho, abarokotse jenoside n’abayikoze bafite aho bahurira. Aho ni naho haje guhurira ubutabera na politike. Ubutabera bufite ingingo z’amategeko ngo « aremereye kurusha amabuye », politike yo irashaka abaturage bayo, kandi bose, ntawe ubuzemo, kuko politike ni abaturage bayo, bose.
Ese Politike yo kunga abanyarwanda hari izindi sosiyete zayifatiraho nazo zikikemurira ibyuho zaba zirimo ? Iyi politike yifitemo impurirane zayo zayiteye gushoboka.
Icyo cyuho U Rwanda ruzagisohokamo ruhindura aho rugomba kuganisha ibibazo bindi hatabayemo ibyo kwikerereza. Ko se umuntu atabeshwaho gusa n’uko azamera, ahubwo n’uko ari, yahoze, yabayeho, ko iterambere ari ibikorwa byagezweho ariko n’uburyo byagezweho, ni gute impinduka ziganisha ku bukungu zibangikanya ibyo ?
Isi yuzuyemo ingero, ariko hari ingero z’ubukungu zitari izo kwiganwa.
Hari ubukungu buturuka hejuru (kuri Leta) kuruta uko bwari gururuka hasi (mu baturage) bujya hejuru.
Hari ukubaka ubukungu bufunguye, bwagukiye buri wese n’icyo ashobora gukora bitewe n’impano yifitemo, bitewe n’igishoro cye. Hari ugushingira ubukungu bw’imbere mu gihugu ku miturire kuko mu gihe gito U Rwanda ni Umugi umwe.
Hari ukunoza no kongera umusaruro, kuko nyuma yo gukusanya ubutaka, hari no gukusanya umusaruro, kuko nanone hashobora kuba hakiri ikinyuranyo hagati y’umubare w’abongera umusaruro, uburyo n’ubushobozi bafite n’umubare w’abo uwo musaruro uboneka ugomba kubeshaho.
Hari ugukemanga ibyakomeje kwandikwa ko u Rwanda ari ruto, ko abanyarwanda biyongera. None se ahubwo nabyo byaba ari andi mahirwe ! Ikibazo si ukugira abanyarwanda benshi, ikibazo ni ugira benshi cyagwa bake ariko batari abaguzi.
Nta no gutinda ku kibazo kidashoboka, cy’imipaka; ubu muri ibi bihe imipaka iba mu mutwe, ubwenge n’umutima n’ibikorwa bibishingiyeho byagura imipaka, nako ntibigira imipaka. Naho ku bukungu buturuka hanze, politike mpuzamahanga yakwerekeza imbaraga nyinshi aho u Rwanda rwaba rushobora kugurisha, ariko rukerekeza n’izindi zumvikana aho rushobora kuba rwerekera ari uruguzi kurusha uko ari urugurisha. Igitabo gisoreza kuri politike nk’urwego rurebera izindi.
Mu ijambo ry’ibanze rya kiriya gitabo hari aho muvuga ko ubumwe n’ubwiyunge mu Banyarwanda ari ihame rya kivandimwe. Aha mwashakaga kuvuga iki?
U Rwanda ntirwubakiye ku kindi kitari Ubuvandimwe. Ubuvandimwe buturuka mu mu muryango, abagize umuryango bava inda imwe ; abava inda imwe babana mu gusabana, kugirirana urugwiro, gukundana, kurindana, no kubeshanyaho. Umuryango ni abantu bawugize ariko ni n’isano n’ikimenyetso, ku buryo umunyarwanda wese yitwa Mubyeyi, Mwana, Mushiki, Musaza wanjye, ku buryo muri iyo sano n’ibimenyetso, abanyarwanda bose bitana batyo.
Mu Rwanda, ubuvandimwe ntibugira umupaka, ntibugira uwo bugarukiraho, ntibukumirwa. Mu mitekerereze n’imyifatire y’abanyarwanda, u Rwanda rwose ni umuryango wagutse, isi yose ni umuryango wagutse, ku buryo muri uwo muryango abanyarwanda bose bitana « muvandimwe ». Niyo haboneka ikibazo, iyo niyo nkingi abanyarwanda bagarukaho, bakibuka ko nyamarara bagira icyo bose bapfana, ko bose bava inda imwe.
Muvuga ko Politiki ya nyuma ya Jenoside iri kwandika amateka mashya, ibyo mwise « revolution ». Ni « revolution » ki muvuga?
Prof Nzeyimana : Amateka ni nk’inkubiri y’umuyaga wa serwakira. Ntawe umenya aho uturutse, aho werekeza, n’aho uhagararira. Ibihugu byose bikurikira amateka amwe ; ibigize ubushishozi bikishakamo umwihariko wabyo. Intambara z’ingoma, amako no kwagura ibihugu zabaye ku isi hose, « revolutions » zo kwigenga zabaye hose, izo kwibohoza zabaye hose. Mu gukurikira amateka nka serwakira, umenya hari aho u Rwanda rwibeshye.
Kuri za « révolutions » zose, igihurirwaho ni ukubanza kureba ibitekerezo cyangwa imikorere ivuguruzanya, ibangikanye mu gushyamirana, utangiza « révolution » akabishyamiranya mu bitekerezo, agasobanura neza ubushyamirane bwabyo.
Icyo abantu bahitamo cyikigaragaza neza ntawagishidikanyaho. Ariko iyo uyoboye « revolution » agarukiye aho gusa, ahera mu makimbirane. « Révolution » ni ibikimbiranye, ikarangirira ku kurenga ibyari bikimbiranye.
« Révolutions » zabaye mu Rwanda zamenye gusa igice cya mbere: icyo gutandukanya, no gushyamiranya. Ariko ntizamenye neza ibyo n’abo zigombaga gushyamiranya. Muri uko kwitiranya niho uyobora « révolution » imuhindukirana ikamugarura ku byo yari yashyamiranyije.
« Révolution » z’ubwigenge bw’Afurika zari inkubiri yari hose ; Afurika yayifataga nko kongera gukanguka kwayo ; yari « revolution » y’imbere muri Afurika yihakana abandi bose n’ibindi byose bitari Afurika kandi biyibuza kuba yo.
Aho Afurika yafataga « revolution » nko gushyamirana n’ibitari Afurika, u Rwanda rwibeshye k’uwo, icyo, n’abo rwari kuba rushyamiranye narwo ; rwayoboye « révolution », ariko yo kwisenyera ; rwakoreye « révolution » igice kimwe cy’abanyarwanda. Iryo ni isomo amateka na politike bisigarana kuri « révolutions » zabanje. Iryo somo ni naryo rigaruka rikaba umushinga wa politike yo gukora no kuyobora « revolution » y’abanyarwanda bose.
Komisiyo y’ubumwe n’ubwiyunge yagaragaje ko hari ababyeyi/abakuru bagiha abato ibitekerezo by’ivanguramoko. Ese koko aba bana bashobora kubyiyumvamo bikageza ku kandi kaga? Tubwire ububi byabyo ingano yabwo?
Prof Nzeyimana : Ikibazo ni rusange mu burezi. Abantu bagenda bahererekanya amateka, abakuru bayigisha abato, bityo bityo. Ese hari aho abato bagera bakaba batangira amateka yabo? Usanga abato bataratozwa bihagije kwitekerereza no kwiremera uko bishakira kuzamera. Ntibaratozwa bihagije kwishakira ibindi bibazo bahugiraho, bitari ibyo abababanjirije bahugiyeho igihe kirekire.
Amateka araremera, agafata igice kini cy’ubwenge n’imitekerereze. Usanga aho kugira ngo ubwenge burebe imbere, ahubwo buhugiye cyane ku kureba inyuma, mu igihe cyo guhindukira ngo burebe imbere bukaba bwarananiwe cyangwa bwaratojwe kureba inyuma gusa.
Kwerekeza umugongo ibyahozeho n’ibigaragara (nako kwibyibagirwa ariko utabiretse) ubu biracyavuna urubyiruko twigisha. Ubwenge buhugiye inyuma bworoherwa no kubona hafi aho ibisubizo, nabyo bituzuye, ahubwo kuko ari ibisubirwamo na benshi.
Ibyo bigaragarira mu bitabo abanyeshuri barangiza bandika : byose birasa, kuva ku ntangiriro kugeza ku musozo, icyo umunyeshuri yaba yiga icyo aricyo cyose. Aho kureba imbere, no kwibaza niba nta zindi nzira z’umwimerere zishoboka, inyandiko zabo zihugiye inyuma, ngo kuri politike zikorwa, nkaho abazitekereje batari baziminuje. Kudatozwa no kutitoza kwitekerereza no kwiremera ubanza byaba ariko ukwibeshya, kuko ubuzima ntibugira igitabo bwanditsemo, nta nzira n’imwe isa n’indi, nta nukurikira inzira undi yanyuzemo ngo imugeze aho uwo wundi yamugejeje.
Hari hakwiye ubundi burere bwo gutoza abato kugira impaka n’ibibazo ku byo babona, banumva byose, kugira ubushobozi bwo kwikemangira ibibazo bibajije nabi, gukemanga ibyo rubanda, ibitekerezo bya rusange, amashuri, ibitabo, inkuru byose bisanzwe bafata nk’ukuri, kugira ubushobozi bwo guhimba ibisubizo n’inzira nyinshi zo kunyuramo, kugira ubushobozi bwo kubona hakiri kare inzira ziyobya, kubasha kuzireka no kubasha kubona izindi.
Ku bitekerezo by’ivanguramoko, ibyo ntibyatera u Rwanda kwikanga no kubigirira ubwoba. Buri kinyejana kigira ibibazo byacyo.
Ibitekerezo bishingiye ku moko byagize igihe cyabyo, mu bihe abantu batahuzwaga n’icyo bakora ahubwo n’abo ari bo, n’icyo bapfana, n’ubwoko.
Aho ni mu bihe abantu batungwaga n’ibyo babona hafi aho. Urubyiruko rw’ubu narwo rufite ibibazo byarwo, abantu ntibagitungwa n’ibyo basaruye hafi aho “munsi y’urugo”, hasanzwe hazwi, henshi ari n’umurage.
Ubu abantu batungwa n’ibyo bakura kure, kure cyane habashobokeye. Ntiwareba kure uhugiye ku ducogocogo cyane cyane utw’amoko. Aho kure ntihazwi, buri wese arahishakira; muri uko kuhashaka no kuharema, abantu ntibagihuzwa n’icyo bapfana nko guhurira ku bwoko ; ahubwo icyo bapfana ni icyo bashoboye gukorana, n’icyo bashobora kumarirana.
Ubanza kurera no kwigisha atari ugutanga inzira, kuko nta zihari ziciye kandi zihoraho kuri bose; ubanza ahubwo ari ugufasha, guherekeza, kuba hafi y’urerwa ku nzira ye, we ubwe agomba guhora yishakira.
Murakoze ku kiganiro muduhaye
Prof Nzeyimana : Murakoze gushima
Uwifuza igitabo “Histoire et Pragmatisme: le Rwanda, sur sa route” cya Prof Isaie Nzeyimana yamwandikira kuri : nzeyimanai@yahoo.fr aboneka kandi kuri +250 788 523 495
Jean Pierre NIZEYIMANA
UMUSEKE.RW


text:
Musanze: Ubuyobozi bw’akarere burasabwa kwegera abaturage ngo bikemurire ibibazo aho gutegereza Leta
Senateri  Bajyana Emmanuel arakangurira abayobozi b’Akarere ka Musanze kurushaho kwegera abaturage kugira ngo basobanukirwe ko na bo bafite uruhare bagomba kugira ngo bikemurire ibibazo biba bibugarije igihe cyose badateze amaboko Leta ko ari yo ibikora.
Hon. Senateri Bajyana wari uyoboye iryo tsinda ry’abasenateri bari bamaze iminsi 10 mu Karere ka Musanze bareba ibibazo by’abaturage,   yavuze ko basanze mu  karere hari ikibazo cy’amazu  adahomye,  imisarani idafatika,  ikibazo cy’imbuto z’ibirayi , amazi ava mu birunga n’inyamaswa zonera abaturage   imirenge ya Shingiro na Kinigi  bagahabwa ingurane ntoya n’ibindi.
Mu nama  yagiranye n’abakozi n’abayobozi b’akarere kuri uyu wa 27 Gicurasi 2015 nyuma y’iminsi 10 bari bamaze basura abaturage,  yashimangiye   ko hari ibibazo abaturage ubwabo bakwikemurira bitabaye ngombwa ko Leta igira icyo ikora. Atanga urugero rw’amazu adahomye  abaturage bo mu mirenge ya Kinigi na Shingiro babamo.
Ngo ntibyumvikana   uburyo  abaturage baba mu mazu adahomye  kandi bafite ubushobozi bwo kugura itaka ryo kuyahoma  mu gihe bahinga ibirayi bakeza  bakabona amafaranga yabikora, asanga ubuyobozi bubegereye bakabigira ibyabo, ikibazo nk’icyo bakikemurira.
Ikibazo cy’amazi ava mu birunga n’inyamaswa zonera abaturage mu mirenge ya Kinigi na Shingiro ni bimwe mu bibazo babonye.  Gusa,  ashimangira  ko bigomba gukorerwa ubuvugizi mu nzego zitandukanye kugira ngo bibonerwe umuti.
Amazi  aturuka   mu birunga agasenya  amazu y’abaturage  bamwe bakahasiga ubuzima,  basanga  ari ikibazo gikomeye kigomba inyigo yimbitse izagaragaza impamvu amazi yiyongereye n’icyakorwa birimo no kuyabonera inzira ngari yanyuramo.
Ngo ibyo bigomba kujyana kandi no gukangurira abaturage gufata amazi ava ku mazu no kubaka inzu zikomeye kandi kure y’inzira z’amazi.
Akarere ka Musanze ni kamwe mu turere tw’igihugu kera ibirayi byinshi ariko ikibazo cy’imbuto yabyo iracyari imbogamizi ikomeye. Abaturage bagaragarije abasenateri ko babona imbuto nke iva muri RAB n’abandi batubuzi, indi nyinshi bakayikura mu gihugu cya Uganda,   hakaba hari  impungenge z’uko yazana indwara.
Umuyobozi w’Akarere wungirije  ushinzwe Imari n’Iterambere ry’Ubukungu, Musabyimana Jean Claude yashimye inama  babagiriye yizeza ko bazayishyira mu bikorwa mu karere kose ariko asaba ko ibibazo bisaba ubuvugizi na bo bazabigeza ku nzego bireba.


text:
Isi iri gutera imbere cyane,ubu ibihugu by’ibihangange mu ikoranabuhanga birakataje gusimbuza muntu, ikindi kintu gikora kumurusha ariko kidasaba umushahara (Robot) ,uko amarobot yiyongera niko akora akazi mwene muntu yakoraga maze agasubizwa ku isuka nk’uko benshi babivuga.
Robot yambere yakozwe mu mwaka w’1954 n’umugabo witwa George Devol nyuma uko inganda zagiye zitera imber niko abakora amarobot bagiye bakataza kuko babonaga batakaza amafaranga menshi arimo ayo bishyuraga abakozi batagira ingano ndetse n’ayo babishyuriraga ubuvuzi.
Ubu abenshi bafite amakenga ntakabuza kuko University yambere kuy isi ,MIT (Massachusetts Institute of Technology ) yamaze kugaragaza ubwonko bw’ubukorano bugomba gukoreshwa muri Robot zigezweho (Modern Robots) ,ubu bwonko ikabva yaravuze ko buruta ubw’umuntu usanzwe. mu mushinga ugikomejwe n’akanama k’impuguke ka MIT kiswe ConceptNet Team ,wagaragaje ko ubwonko bamaze gukora buruta ubw’umuntu w’imyaka 4 ariko bukarutwa b’ubw’umuntu w’imyaka 5 n’7. gusa ngo ikiza kuri MIT n’uko ubu bwonko bwongera ubushobozi nk’ubwa muntu.
N’ukuvuga ko mu gihe kitarambiranye izi Robot zizashyirwamo ubwonko buruta ubwacu abantu maze zigashoka akazi zikagakora ku buryo hazirukanywa abakozi benshi cyane abakora mu nganda,ibi ntawabihakana kereka utazi ko abayapan bashyize hanze ko mu mwaka wa 2017 bazaba batangije uruganda rukorwamo n’amarobot gusa ,uru ruganda rukazaba rukora ibireti (World’s first robot Firm) uru nirwo rwa mbere ruzaba rubayeho ku isi rukorwamo n’amarobot gusa nk’uko mailonline ibitangaza.
Ubu bwonko bw’ubukorano (Artificial Intelligence) bwagiye bwemerwa na benshi ko buzazahura ubukungu bw’isi dutuye gusa hari n’ababukemanze ndetse kuribo bumva butazahira abashakashatsi ba MIT kuko babubona nk’ubuzarangiza isi.


text:
Kwica umuntu ku ruhande rumwe ni uburwayi bwo mu mutwe – Dr Iyamuremye
Mu Rwanda kimwe no mu bindi bihugu byo hanze hakunze kugaragara ikibazo k’ihohoterwa rimwe na rimwe riganisha ku bwicanyi hagati mu bagize umuryango by’umwihariko abashakanye bapfa imitungo.
Dr. Jean Damascene Iyamuremye inzobere mu burwayi bwo mu mutwe
Muri aya makimbirane umugabo ashobora kwambura ubuzima uwo bashaka, n’umugore ni uko. Hari nubwo umwana yambura ubuzima ababyeyi, cyangwa umubyeyi akabwambura umwana. Iyo ubitekereje ushobora kwibaza amaherezo yabyo ngo ni ayahe? Biterwa n’iki?
Abantu benshi babifata nk’igikorwa cy’ubunyamaswa iyo bumvise ko ikiremwa muntu yambuye ubuzima mugenzi we.
savorplus.rw yaganiriye n’inzobere mu bijyanye n’ubuzima bwo mu mutwe, Dr. Jean Damascene Iyamuremye umuyobozi w’agashami gashinzwe indwara zo mu mutwe, avuga ko umuntu kwica uwo bashakanye ku ruhande rumwe ari uburwayi bwo mu mutwe ariko ku rundi ruhande ngo umuntu abikora abigambiriye.
Dr.Jean Damascene ati “Hari igihe bigera umuntu ubwenge bukayoba, cyangwa se ugasanga bugiye ahandi. Hari igihe umuntu yiyanga akanga n’abandi kandi kubanga bivuga ko anagira n’imitekerereze itari myiza, bishobora kumuviramo kwica umuntu.”
Iyi nzobere ivuga ko iyo umuntu ashatse kwica undi bivuze ko na we ubwe ashobora no kwiyica. Hari abantu batihanganira icyo yise “Frustration” aho akantu gatoya gashobora kubabaza umuntu bigatuma yakwica undi nta nimpamvu ifatika ihari, uretse imitekerereze y’uwo muntu isa naho idakuze cyane.
Dr. Jean Damascene ati “Njyewe nayita ko ari iy’ubwana (imitekerereze). Aho umuntu agera ahantu akagira ibitekerezo bimusubiza ibwana, icyo gihe ntabona n’ingaruka ishobora kubaho na nyuma y’aho ngaho.”
Umuntu ashobora kwica undi atanabitekereje
Dr. Jean Damascene avuga ko hari igihe umuntu afatwa n’ibyo bita “automatism” , hanyuma akaba ashobora no kwica umuntu atabitekereje.
Ati “Hari “Hallucination auditive” cyangwa se amajwi anakubwira ati “ica kanaka”, hari amajwi agenda akubaza ati “weho uri iki? Ko ntacyo uricyo!”, ugasanga noneho wabaye ubusa, iyo uri ubusa ugerageza noneho kwirwanaho, hari ayo majwi ashobora kugutegeka, iyo ugize ubwo burwayi.
Sinzi niba ari muri ubwo buryo abantu bashobora kwica abo bashakanye, ariko birashoboka ko umuntu ashobora no gufatwa n’uburwayi bwo mu mutwe akica umuntu bari kumwe, ariko hariho n’umuntu ushobora kuva ahantu, akaza mu cyumba akica umuntu abitewe nubwo burwayi bwo mu mutwe, ibyo ni “hallucination”.
Dr. Jean Damascene avuga ko iyo umuntu yishe agira ikibazo cyo mu mutwe, ariko ngo niba umuntu agize imyitwarire idasanzwe ntabwo ari ngombwa bihita byitwa uburwayi bwo mu mutwe, kuko ngo n’ubugizi bwa nabi bubaho.
Agira ati “Akenshi iyo habaye ibibazo nk’ibyo abantu bibwira ko umuntu abikoze kubera ko arwaye mu mutwe, nabyo birashoboka ariko akenshi hari igihe umuntu ashobora kubikora kubera ko hari ibintu atinya. Umuntu ashobora kubikora kubera ko afite uburakari bwinshi, bugatuma akora n’ibyo atatekereje atari ngombwa ko arwaye mu mutwe.”
Umuntu ni mugari
Dr. Jean Damascene avuga ko Umuntu ari mugari, kuko kwica umuntu na none ngo bishobora guterwa n’ukuntu uwo muntu yabayeho, n’ukuntu yubatse.
Ati “Uko tudasa ku mubiri ni nako tudasa no ku bitekerezo ha handi imbere, birashoboka ariko ntabwo ari ngombwa ko umuntu yaba arwaye mu mutwe.
Akomeza agira ati “Na ‘depression’ yatuma umuntu yica undi, na ‘psycho-disorders’ (uruhuri rw’ibibazo byo mu mutwe) nayo yatuma umuntu yica undi. Za “hallucination” zishobora gutuma umuntu yica undi, ariko ushobora kwiyanga cyangwa ukanga Isi, bikaba byatuma unica n’umuntu wakundaga.”
Kuri iyi ngingo hari abantu benshi bishe abana babo, kuko mu byo yari yapanze yari kubanza akica abo akunda, na we akiyica nyuma. Wenda hari igihe bamuvumbura ko amaze kwica abantu, wenda we ntabone uko yiyica agafatwa, ngo icyo gihe biba byaturutse kuri ubwo burwayi, “hallucination” zigutegeka gukora ibibi.
Hari izindi ndwara zituma ukora ibibi kubera ko warwaye indwara ituma wiyanga ndetse inatuma wanga ibintu byose biriho.
Indwara zituma wanga ikintu cyose kiza, nka “trouble de la personalite anti-sociale” harimo no kwica abantu benshi “tueur en serie” na byo bibaho.
Umuntu yitwara uko yabayeho
Umuntu yitwara uko yabayeho, icyiza ni uko hagomba kubungabungwa ubuzima bwa bantu kuva akivuka.
Dr. Jean Damascene ati “Turamutse tugize umuntu uvuka ahantu heza, mu bitekerezo byiza, ashobora gukura neza afite ibitekerezo byiza kandi akanakora neza. Ntitukajye tureba umubiri gusa ahubwo tujye tureba n’igice kitagaragara tukibungabunge kugeza umuntu apfuye.”
Iyi nzobere ivuga ko ibyiza umuntu kuva akivuka ubuzima bwo mu mutwe bugomba kwitabwaho.
Nk’umubyeyi aramutse ahozwa ku nkeke mu gihe atwite umwana, mu gihe abyaye uwo mwana agakomeza guhozwa ku nkeke, akaba mu ihohotera, amaherezo na we ngo akura ahohoterana.
Dr. Jean Damascene avuga ko abantu bagakwiye kurebera ku buzima bwose bw’umuntu aho kugira ngo barebe umuntu igihe yakoze ibintu bibi gusa.


text:
Ubwo tu itariki ya 1 Mata mu bihugu by’inshi hizihizwa umunsi wo kubeshya, no mu Rwanda ab’inkwakuzi ntibatanzwe ari nabyo batumye umusore witwa Nkundayezu Fanga agenda ibirometero bisaga bitanu agenda atambaye inkweto kubera ibyishimo yari atewe no kubeshywa ko amaze gutombora imotoka.
Uyu musore utuye mu Karere ka Nyarugenge mu Murenge wa Nyakabanda Akagari ka Munanira ya II yabeshywe ko yatomboye imodoka muri airtel yo mu bwoko ba Range Rover abibeshywa n’inshuti ye.
Mu kubwirwa icyo gitangaza gihimbano inshutiye yamuhamagaje nomero atazi amubwira ko akora muri airtel ko amuhamagaye agirango amumenyeshe ko yatsindiye Renge Rover igura miriyoni 500 ko akwiye kuza kuyifata acyumva aya makuru ku biro bya airtel.
Nkundayezu Fanga yatangarije IGIHE ati “Njye nkimara kumva ko natomboye imodoka kandi Range Rover nahise mera nk’umusazi nahise mbwira mugenzi wanjye ko akwiye kumperekeza nkagenda umuhanda wose nambaye ibirenge nk’ibirometero 5 kubera ibyishimo, ndetse numvaga ko nsezeye kubukene no kugenda n’igitsi (amaguru)”.
Yakomeje avuga ko mu gihe yagendaga akandagiye hasi yagiye arebwa n’abantu benshi mu nzira bitewe n’uburyo bamuzi, ariko kuriwe akaba yumvaga nta kibazo kuko yari azi ko yamaze kwitomborera imodoka ihenze cyane.
Yakomeje avuga ko amaze kujyenda ibirometero bibiri yahamagawe na none niyo nshuti ye imubwira ko ngo nayo yamenye ko yatomboye imodoka ikaba yarashakaga kumubaza niba ari ukuri yumvise, ngo atazuyaje yemereye iyo nshuti ye ko yatomboye ,ngo ariko kubera ibyishimo yifitiye yiyemeje kugenda akandagiye hasi ahantu ashobora kugenda iminota nka 30 n’amaguru mu rwego rwo gusezera ubukene.
Inshuti ye imaze kumva ibyo yari arimo gukora yamubwiye ko yamubeshyaga amwibutsa ko ari umunsi wo kubeshya ahita amusaba imbabazi kuko yamubeshye.
Nkundayezu yarangije avuga ko yasebye cyane nyuma y’aho amenyeye ko yabeshywe, kuko benshi bacyetse ko yasaze cyangwa yanyweye itabi ryinshi akaba yibaza uko azajya asobanurira abamubonye.


text:
Imiryango 10 y’abarokotse Jenoside mu Bisesero yahawe amazu
Imiryango 10 y’abarokotse Jenoside mu Bisesero, Umurenge wa Rwankuba, Akarere ka Karongi ku wa 08 Nyakanga 2016 yashyikirijwe amzu yubakiwe na Good News International.
Mukankaka Bernedette, umukobwa w’impfubyi ufite abandi arera akaba umwe mu bashyikirijwe inzu, avuga ko akurikije ubuzima yabagamo, atiyumvishaga ko ashobora kuba mu nzu nk’iyo yahawe dore ku buri nzu ifite agaciro ka miliyoni 6 n’ibihumbi 600FRW.
Ati “Sinashoboraga gutekereza ko nshobora kuva mu nzu yendaga kungwaho nkajya mu nzu nk’iyi mpawe, mfite abana mpagarariye bari ku ishuri nibaza bazajya babona aho barara kandi bazatungurwa, n’abandi bana b’impfubyi benshi ni njye baza basanga, bazajya babona aho barara. ”
Uwitwa Nzabitega Emmanuel, we ati “Ndishimye birenze kwishima, nijoro icyakomaga navugaga nti inzu igiye kungwaho, umuyaga wahuha nti karabaye, ariko Imana ishimwe ngiye kujya ndyama nsinzire.”
Benjamin Kayumba, Umuyobozi w’umuryango ufasha abana, abapfakazi n’abatishoboye (Good News international) mu Rwanda, avuga ko batekereje gufasha abanya-Bisesero nyuma yo kumenya akaga bahuye na ko.
Ati “Twumvise amateka y’abarokotse mu Bisesero n’uburyo amazu babayemo yagiye asenyuka kuko ngo yagiye yubakwa ari ubutabazi bwihuse, dusanga hari mu hantu tugomba kugeza ubufasha bwacu kuko bababaye.”
Umuyobozi w’Akarere ka Karongi Wungirije ushinzwe Imibereho Myiza, Mukashema Drocelle, yashimye ubu bufasha, yizeza n’abandi batarubakirwa ko akarere kagiye gutangira igikorwa cyo kubasanira ndetse no kubakira abafite inzu bigaragara ko zidashobora gusanwa.
Uyu muryango, na wo ufite gahunda yo gukomeza kubakira abandi mu byiciro bitandukanye, bityo hakaba hanakozwe umuganda wo gusiza no gutunda bimwe mu bikoresho by’ibanze bizifashishwa.
Dukurikire ukanda kuri Like
Ibitekerezo ( 1 )
Felecitationn Ben Kayumba.Imana ikomeze kugufasha umuryango wawe utere imbere ukomeze gufasha abacitse ku icumu batishoboye


text:
Yabuze icyo yishyura indaya acuzwa imyambaro
Indaya y’ahitwa mu Gahenerezo yacuje imyambaro umugabo asigara yambaye ubusa, imuziza ko yabuze ayo kuyishyura nyuma yo kurarana nayo.
Byabaye kuwa gatandatu tariki 17 Ukuboza 2016. Bamwe mu bagore bagize uruhare mu kwambura uyu mugabo ikoti, umukandara n’inkweto yari yambaye, bavuga ko byabngo yaje abeshya ko agiye kwishyura iyo ndaya ubundi ituye mu Mudugudu w’Agahenerezo, Umurenge wa Huye mu Kkarere ka Huye.
Umwe muri abo bagore yagize ati “Yaje amubeshya ko afite inoti y’ibihumbi bitanu ashaka kuvunjisha hanyuma akamwishyura.
Yashushe nk’uwinjira mu iduka ngo avunjishe, wa mugore abonye ko ntayo afite batangira gutera amahane. Ni bwo natwe twaje tumufasha gukemura ikibazo bari bafitanye.”
Uyu mugore anavuga ko urebye ibyo bambuye uyu mugabo nta gaciro kanini bifite, ahubwo ko ipantaro ari yo yari igafite ariko bakaba bamugiriye impuhwe bakanga ko agenda yambaye ubusa ku manywa bamwambura hari mu masaa kumi n’ebyiri n’igice za mugitondo.
Iduka nyamugabo yashushe nk’aho ajya kuvunjishaho riri nko muri metero 300 uturutse aho iyo ndaya itaha. Yamaze kubona inkweto n’umukandara n’ikoti ihita itaha, dore ko ngo yari yasize mu rugo uruhinja rutaruzuza n’ukwezi ruvutse.
Nyamugabo bivugwa ko akora akazi k’ubuzamu we yahakanaga ko atararanye n’iyo ndaya, ahubwo ko yamusanze mu masaa kumi n’igice za mu gitondo hafi ya sitade Huye aho yari ategereje abagabo amubwira ko yabuze n’umwe.
Undi ngo yamugiriye impuhwe ni uko amujyana aho acumbikanye na murumuna we ku Karubanda, amwereka aho aryama. Bumaze gucya ngo yamuherekeje kuko yari yamugiriye impuhwe, ashaka no kumenya aho atuye.
Bageze mu Gahenerezo rero, hafi y’ahatuye abo bahuje umwuga, ngo yamuhindutse, atangira gusakuza avuga ko yamuraranye akaba yanze kumwishyura.
Dukurikire ukanda kuri Like
Ibitekerezo ( 7 )
ICYO NIGIHEMBO CYICYAHA NDUGU YANGU!
Umva, Isi yatugiye,
Kuraranaindaya, Kwer,?
Birababaje
Wallah ntibyoroshye pe! Ahubwo bamugiriye imbabazi ntibamwatse imyenda yose!
Ahaaa ! Birakomeye. Harenganye Uwo Mubyeyi Batanye Uruhinja Naho Nimureke Abo Badandazamagara Babonye Bamaze Gupfapfana None Bakomeza No Gupfapfanya Abandi, Abameze Batyo Bajye Bahanwa.
nicyo cyabashobora bakareka kujya mundaya
haaa nibizoroha pe! nugusenga cyAne
ahaa nakumiroo
nahobigeze
kobigeze iwandabagaa.


text:
Ihungabana ni ikibazo gihangayikisha uwo ryabayeho kimwe n’abamuzengurutse rifata umuntu nyuma yo guhura n’ibintu bibi cyane ku buryo birenga ubwenge bwe kubyakira no kubyihanganira. Akenshi rikunze gufata umuntu nyuma y’akarengane gakabije, gutotezwa, gukorerwa iyicarubozo, gufatwa ku ngufu, kwicirwa umuryango, kurokoka impanuka idasanzwe, n’ibindi.
Uburyo abantu bahangana n’ihungabana buratandukanye, kuko no mu buzima busanzwe uko twakira ibitubayeho biranyuranye. Gusa nanone ni ikibazo gikosorwa kigashira nubwo kuri bamwe cyongera kikagaruka cyane cyane iyo bagize umwanya wo kwibuka ibyababayeho.
Muri iyi nkuru tugiye kurebera hamwe bimwe mu bimenyetso biranga uwafashwe cyangwa ugiye gufatwa n’ihungabana n’uburyo bunyuranye bwamufasha guhangana na ryo akongera gutuza.
Ihungabana n’uko wahangana na ryo
Ibimenyetso by’ihungabana
Hari ibimenyetso bitandukanye by’ihungabana; bimwe biba ku bantu ako kanya ikibazo kikimara kuba ibindi bikaza nyuma ya bya bihe bibi ndetse na nyuma y’imyaka bibaye.
Nubwo bitaba bimwe ku bantu bose, ariko muri rusange ibimenyetso ni ibi bikurikira:
Kwiheba no kwigunga, agahinda n’umujinya bidasanzwe kandi biza vuba
Kunanirwa gusinzira no kugira icyo ukora
Gukomeza gutekereza ku byabaye bigatuma usa n’uri
kubibona biba ako kanya. Aha benshi bamera nk’abari mu nzozi, ndetse agakora ibimenyetso byerekana ko hari ikintu kiri kumubaho. Niba wenda ari nk’impanuka yabaye ugasanga ari kwipfuka mu mutwe nk’aho hari ikigiye kumugwaho, niba yarafashwe ku ngufu ugasanga ari gusaza imigeri nk’uri kwiyama umuntu gutyo gutyo
Gusa ku bantu benshi ibi ntibimara igihe kinini. Nyamara nanone ku bandi usanga bitinda ndetse bamwe bagatangira kwiyahuza inzoga n’ibindi biyobyabwenge bibwira ko ahari ari bwo bari butuze, nyamara iyo bibashizemo barongera bagasubira uko bari bameze batarabinywa nuko aho gucyemura ikibazo ahubwo kikiyongera.
Icyakora nanone nubwo bamwe bagaragaza ibimenyetso byoroshye ndetse ugasanga kubaba hafi no kubaganiriza bibafasha kubisohokamo vuba, hari abandi usanga byafashe indi ntera bagakenera kwitabwaho birenze.
Bimwe mu bimenyetso bagaragaza ni ibi
Kugaragaza guhangayika, kubabara no kugira agahinda kenshi
Kurira cyane kandi kenshi
Kugaragara nk’umuntu uri kure
Kuboneka ko afite ubwoba bwinshi cyane
Kurakara vuba akanarakazwa n’ubusa
Kurota inzozi mbi no kudasinzira neza
Kutegera aho abandi bari ukabona ashaka kuba wenyine
Umuntu ugaragaza ibi bimenyetso aba yagezweho n’ihungabana kandi aba akeneye kwitabwaho.
Aha twibutse ko ihungabana ritagera gusa ku wahuye n’ibyateye iryo hungabana ahubwo rishobora no kugera ku wabibwiwe nk’inkuru nuko yagerageza kwishyira muri iyo si byaberagamo nawe akagerwaho n’ihungabana. Umwana umenye ko nyina yafashwe ku ngufu, cyangwa se ko umubyeyi we yishwe atemaguwe, ashobora guhungabana nubwo byaba byarabaye adahari.
Uko wahangana n’ihungabana
Hari uburyo bunyuranye bushobora kwifashishwa mu gufasha uwahuye n’ihungabana ndetse nawe ubwe ashobora kubukoresha akaba yakibonera igisubizo atiriwe yitabaza abandi.
Mu gihe wahuye n’ihungabana utakaza icyizere cy’ejo hazaza kuko uba ubona ntacyo wasigariye. Ushobora kumva wanze ubuzima ndetse kubaho ntacyo bikumariye. Gusa abaganga, inshuti n’umuryango nibo ba mbere bazagufasha kwigaruramo icyizere no guhangana n’iryo hungabana. Nyamara mbere yuko ugendera ku byo bakubwira, ni wowe ubwawe ugomba kwifatira umwanzuro. Ni byiza ko umwanzuro ureba ubuzima bwawe ugira uruhare mu ifatwa ryawo
Gerageza uganirize umuntu wizeye kandi uha agaciro ibyakubayeho. Ni byiza ko aba umuntu ushobora kugufasha kuko uko akumva anakuganiriza ni bumwe mu buryo buzagufasha kumva uruhutse. Ntakwiye kuba wa muntu uguca intege cyangwa ukwereka ko ibyawe byoroshye. Ntuzaganyire wa muntu uzahita akubwira ati: “nibe nawe, jyewe reka nkubwire ibyanjye”, “reka ndumva ibyo bidakanganye da”, n’ibindi kuko aho gutuma ukira ahubwo warushaho kuremba.
Rimwe na rimwe usanga uwahuye n’ihungabana nta muntu n’umwe aba afitiye icyizere. Ariko uko ugenda wubaka umubano n’abantu banyuranye bizarushaho kugufasha guhangana n’irungu bityo bigufashe kudaheranwa n’ihungabana. Shaka inshuti muzahuza kandi muzarambana, inshuti muzabana ubuzima bwose, mugasangira akabisi n’agahiye. Uko ugenda wongera ubusabane nabo niko bizagufasha kurushaho kumva ko utari wenyine kandi uryoherwe n’ubuzima buzaza. Ibi nibyo bizatuma utumva ko isi yarangiye cyangwa urumuri rwazimye.
Hejuru ya byose rero niba wowe ubwawe wagerageje bikanga ugakomeza guhura n’ikibazo cy’ihungabana, ni byiza gukurikiza inama ugirwa n’abajyanama bashinzwe gufasha abahuye n’ihungabana kandi baba barabihuguriwe bihagije.


text:
Kubura ibitotsi (insomnia) bishobora guterwa n’ibintu bitandukanye birimo ibibazo umuntu aba afite ku giti cye cyangwa indwara ubwayo iterwa n’ibura ry’icyitwa ‘sérotonine’ mu mubiri, ariko kandi hari uburyo bwinshi bwo kuyirinda.
Amakuru atangwa n’ibitangazamakuru binyuranye byo kuri ‘internet’ avuga ko ubushakashatsi bwagaragaje ko umuntu wese urengeje imyaka 75 aba afite ibyago byinshi byo kwandura insomnia, ariko ngo n’abantu bari munsi yayo bashobora kuyirwara.
Ubu bushashatsi bwagaragaje ko umuntu umwe kuri batatu aba afite iki kibazo cyo kubura ibitotsi.
Kubura ibitotsi biterwa no gutekereza cyane, kutagira ukuba hafi no kugira ibibazo umuntu ntabone uwo abibwira kandi ntabone umufasha kubikemura.
Mu rwego rwo kwirinda iyi ndwara, umuntu aba agomba kuryama buri gihe ku isaha runaka yiyemeje akirinda kuyihindagura. Agomba kandi kwirinda kugira ibiganiro igihe ageze mu buriri, akirinda kureba televiziyo igihe ageze mu gitanda, akirinda kumva radiyo no kwibaza ku byo yakoze cyangwa se ibyo ateganya kuzakora bucyeye.
Umuntu agomba kwirinda kumara amasaha ageze kuri atandatu ya nijoro atararyama.
Usibye ibyo kwirinda no kuzirikana, hari n’uburyo bwo kwirinda ‘insomnia’ binyuze mu mirire. Muri ubu buryo umuntu agirwa inama yo kurya imboga n’imbuto, n’ibindi bibonekamo umunyu ngugu wa ‘Fer’, vitamini B6 na C.
Ibi bifasha kugabanya ibibazo bikomoka ku kubura kwa ‘serotonine’, kuko kubura kwayo ari byo bitera kubura ibitotsi.
Inama zatanzwe iyo zishyizwe mu bikorwa ariko bikanga, umuntu aba agomba kwihutira kujya kwa muganga hakarebwa ubundi buryo.


text:
Menya byinshi ku bantu bakoresha imoso n’ibibazo bamwe bahura nabyo
Abantu batandukanye bakoresha imoso batangaza ko bahura n’ibibazo bitandukanye mu buzima, bituruka ku kuba bafatwa nk’abadasanzwe cyangwa se bafite ikibazo.
Ku isi yose abantu bakoresha imoso babarirwa muri 12%. Mu rwego rwo kugaragaza ingorane bene abo bantu bahura nazo, mu isi yihariwe n’abantu bakoresha indyo, hashyizweho umunsi mpuzamahanga wahariwe abakoresha imoso, wizihizwa buri mwaka Tariki ya 13 Kanama.
Mu Rwanda naho abakoresha imoso barahari nubwo nta mubare nyawo wabo uzwi. Bamwe mu bakoresha imoso bahamya ko bakoresha ukuboko cyangwa ukuguru kw’imoso mu buryo bubabangukiye.
Ariko bagahuriza ku kuba mu mikurire yabo baragiye bafatwa nk’abantu badasanzwe cyangwa se bafite ikibazo. Kuburyo hari n’abahatiwe kwandikisha indyo ku ishuri.
Ndagijimana Robert, w’imyaka 25, avuga ko yatangiye amashuri abanza mu mwaka wa 1998. Icyo gihe mwarimu wamwigishaga ngo yabonye yandikisha imoso atangira kumukubita, kugeza igihe amenye kwandikisha indyo.
Agira ati “Byambayeho nyine ngitangira barabimbuza (kwandikisha imoso), nkazajya nkoresha indyo bampatiriza, nyine nza kubicikaho kubera inkoni no kumbwira nabi…mu kwandika ngakoresha indyo ariko mu bindi mu buzima busanzwe ngakoresha imoso.”
Gusenga Hachim nawe w’imyaka 31, avuga ko we akoresha imoso n’indyo mu bintu bitandukanye. Gusa ariko ngo mu gukina umupira w’amaguru, guhinga n’indi mirimo yo mu rugo itandukanye ayikoresha imoso.
Akiri muto, iyo yakoraga iyo mirimo ngo abantu babibonaga nabi, bumva ko atayikora neza, kugeza ubwo bamwise “Kamoso”.
Ati “Hari uturimo two mu rugo umuntu akoresha amaboko, naba ndi gukora nkoresha nk’imoso, mama akambwira ‘ubwo urakora ute, ubwo urabona ukuboko uri gukoresha, wakora ikintu kigacamo! Twaba turimo guhingana akambwira ati ‘jya hano wowe ukoresha imoso!”
Uretse gusa sosiyete yo mu gihe cyashize yabifataga nk’ikibazo. Bakomeza bavuga ko kuri ubu sosiyete isigaye ibona gukoresha imoso ari ibintu bisanzwe kuko ngo nta n’umwana ugikubitwa kubera ko ariyo yandikisha.
Ni iki gitera gukoresha imoso?
Prof. Sezibera Vincent, waminuje mu bijyanye n’imyitwarire ya muntu (Psychologist), akaba n’umwarimu muri Kaminuza y’u Rwanda, avuga ko gukoresha imoso bishobora guterwa n’impamvu zitandukanye zirimo ibijyanye n’imikorere y’umubiri w’umuntu ndetse n’ibijyanye n’uburyo bw’uko umuntu yitwara muri sosiyete.
Ku bijyanye n’imikorere y’umubiri w’umuntu ngo ubwonko bw’umuntu bufite ibice bibiri icy’iburyo n’icy’ibumoso. Ibyo bice byombi bifite ukuntu bikorana mu gushyira ku murongo ibikorwa cyangwa imyitwarire y’umuntu.
Igikorwa gikozwe n’ukuboko kw’ibumoso, ubutumwa bwo gukoresha uko kuboko buba bwaturutse mu gice cy’iburyo cy’ubwoko, nk’uko igikozwe n’ukuboko kw’iburyo kiba cyaturutse mu gice cy’ubwonko cy’ibumoso.
Iyo havutse ikibazo muri uko gushyira ku murongo imyitwarire y’umuntu, ushobora gusanga umuntu akoresha akaboko kamwe (igice kimwe cy’ubwonko) ntashobore kuba yakoresha imoso n’indyo ahubwo agakoresha gusa imoso gusa; nkuko Prof. Sezibera abitangaza.
Yongera ho ko ku bijyanye n’uburyo umuntu yitwara mu muryango, gukoresha imoso bishobora guterwa no kwigana. Umwana ashobora gutangira yigana bagenzi be cyangwa abandi bantu bakoresha imoso nyuma ukazasanga ntabwo ashoboye kubivamo.
Gukubita umwana kuko akoresha imoso ni bibi
Prof. Sezibera akomeza avuga ko gukubita umwana kuko yandikisha imoso atari umuti, ahubwo ngo birushaho kumutera ibibazo ntiyigirire icyizere. Kuba ngo umwana yakwandikisha imoso ntaho bihuriye no kuba atazagira icyo yimarira mu buzima.
Akomeza avuga ko ahubwo uburyo umuryango ufata uwo mwana aribyo bishobora kumugiraho ingaruka mbi mu buzima.
Ati “Kuba wafata inkoni ukamukubita cyangwa se bagenzi be bakamuseka urumva ko hazamo ikintu cyo kugira isoni, ikimwaro (humiliation), umwana ntabe yagira ubushobozi bwo kwigaragaraza mu bandi.”
Yongera ho ko ibyo bishoboka gutuma umwana wakoreshaga imoso ari umuhanga bimuvira mo kuba umuswa atari uko adafite ubwenge ahubwo ari uko yagize ikimwaro kubera kumunnyega.
Hari ibihugu bihana abagaragaje ko bakoresha imoso
Urubuga randomhistory.Wcom ruvuga ko ubushakashatsi butandukanye bwagaragaje ko abakoresha imoso bagaragara cyane mu bantu b’igitsina gabo kurusha ab’igitsina gore.
Urwo rubuga rukomeza ruvuga ko mu bihugu byinshi by’Abayisilamu bibujijwe kurya ukoresheje akaboko k’imoso. Kuko ari ko bakoresha bisukura, bavuye mu bwiherero.
Ikindi kandi ngo kugaragaza ko ukoresha imoso mu ruhame, bihanirwa n’amategeko muri bimwe mu bihugu by’Abayisilamu harimo Saudi Arabia.
Mu idini ry’Abayahudi n’Abakristu, ukuboko kw’iburyo niko gukoreshwa mu bintu bitandukanye.
Nko mu Banyagatolika n’Abanglican, umupadiri cyangwa umupasiteri agomba gutanga umubiri wa Kristu akoresheje ukuboko kw’iburyo. Uwakiriye nawe, akawakiriza ukuboko rw’iburyo.
Ibindi bimenyetso Pasiteri cyangwa Padiri akora nko mu gutanga umugisha, abikoresha ukuboko kw’iburyo, ngo kuko kugaragaza ukuboko kw’Imana.
Ikindi ngo ni uko ubushakashatsi bwakozwe na Kaminuza yitwa St. Lawrence University yo muri New York, muri Amerika, bwagaragaje ko abantu bakoresha imoso bagira ubwenge buri hejuru kurusha abakoresha indyo. Kuko ngo n’abahanga babayeho ku isi barimo Albert Einstein, Isaac Newton, nabo bakoreshaga imoso.
Ibyo ngo bikaba byashimangirwa nuko guhanahana ubutumwa hagati y’igice cy’iburyo cy’ubwonko n’icy’ibumoso, byihuta cyane ku bantu bakoresha imoso.
Bivuze ko ubutumwa butangwa byihuse, bigatuma abakoresha imoso babasha gukora ibintu byinshi vuba, kandi bagakoresha icyarimwe ibyo bice byombyi by’ubwonko mu buryo bworoshye.
Ikindi ngo muri rusange abantu bakoresha imoso bagorwa cyane no gucuranga gitari, gukoresha umukasi, n’ibindi bikoresho byinshi byagenwe abakoresha indyo.
Ibyamamare bitandukanye bikoresha imoso
Barak OBAMA: Wahoze ari Perezida wa Leta Zunze Ubumwe z’Amerika (USA)
David CAMERON:Wahoze Minisitiri w’intebe w’Ubwongereza
Lionel MESSI: Umukinnyi w’umupira w’amaguru wo muri Argentine
EMINEM : Umuraperi wo muri USA
Bill GATES: Umuhanga mu bijyanye na Mudasobwa wo muri USA
Angelina JOLIE: Umukinnyi wa Filime wo muri USA
N’abandi nka Oprah Winfrey, Fidel Castro, Baden-Powell, Charlie Chaplin na Bin Laden.


text:
Mu bice bitandukanye by’Umujyi ahari hamenyerewe gukarangirwa amafi n’indagara no kotsa inyama (Brochette), hari kumvikana mpumuro y’udusimba twitwa isenene, abazicuruza n’abakunzi bazo babatije “Inyama zo mu Ijuru”.
I Nyamirambo, Kimisagara na Gatsata ndetse na Kacyiru hafi y’Inteko Ishinga Amategeko, usanga ku matara yo ku mihanda hari abantu bafite amashashi n’imifuka bari gutoragura isenene.
Iyo muganiriye bavuga ko iyo zaguye bishima cyane kuko muri icyo gihe batandukana n’ubukene.
Abazicuruza bavuga ko zibafasha gukemura bimwe mu bibazo baba bafite nko gushaka amafaranga y’ishuri, ari naho bahera bavuga ko zimeze nka Manu bahawe n’Imana yo mu Ijuru. Bamwe muri bo bemeza ko isenene ziryoha ndetse benshi baba bifuza kuzigura. Ikiro cyazo bakirangura amafaranga ibihumbi bine, bakakigurisha bitanu.
Musafiri Patrick utuye mu Murenge wa Gitega yagize ati “Iyo isenene zaguye sinjya ndyama kubera ko ijoro ryose ndara ndi kuzihiga bwacya nkajya kuzigurisha nkabona kujya kuryama.”
Mukamuhizi Rose uzwi ku izina rya Mama Nema utuye mu Mudugudu w’Intwari mu Kagari ka Rwezamenyo ho mu Murenge wa Rwezamenyo we yabwiye IGIHE ko mu byumweru bibiri zitangiye kugwa zimaze kumuzanira inyungu ifatika.
Yagize ati “Nashoye ibihumbi 100 none maze kunguka ibihumbi 80, isenene zirantunze kandi hari n’abagura imodoka kubera zo.”
Nyirahavugimana Saidati, umubyeyi w’abana batandatu utuye mu Murenge wa Rwezamenyo mu Karere ka Nyarugenge avuga ko iyo isenene zaguye aba yizeye ko ibibazo bye bigiye gucyemuka.
Yagize ati “Mu minsi ibiri nashoyemo ibihumbi 20 ariko maze kunguka ibihumbi 10 ku buryo kuri njye mba numva isenene zahora zigwa kuko byangabanyiriza ibibazo bitandukanye by’amafaranga mba mfite buri gihe.”
Yakomeje avuga ko ikiro bakigurisha amafaranga ibihumbi bitanu ariko akemeza ko bitewe n’uko isenene zihenda bagerageza bakazigurisha mu buryo butandukanye bitewe n’ubushobozi bw’abakiriya baba babagannye ku buryo n’iz’amafaranga 100 bazitanga.
Isenene zitunganywa mu buryo butandukanye n’uko inyama zisanzwe cyangwa ifi bitekwa kuko zo zikarangwa gusa ariko ntizishyirwamo amazi cyangwa amavuta; zishobora gukarangwa zikabikwa zikamara igihe kirekire zitarangirika.


text:
Ibi babisabye kuri uyu wa 14 Ukwakira 2016, mu birori byo kwizihiza Umunsi Mpuzamahanga w’inkoni yera aho ku rwego rw’igihugu byizihirijwe mu karere ka Rubavu.
Usibye kuba abafite ubumuga bwo kutabona bagorwa no kubona aho bagurira iyi nkoni kuko zitaba ku masoko yo mu Rwanda, banagaragaza ko kugeza ubu igiciro cyayo kiri hagati y’ibihumbi 25 na 30 by’amafaranga y’u Rwanda [ku icirirtse] gihanitse, bakifuza ko ubwisungane mu kwivuza na bo bwabagoboka.
Perezida w’Inama y’Igihugu y’Abafite ubumuga, Niyomugabo Romalis, avuga ko nubwo hari byinshi bashimira imiyoborere myiza birimo kuba uyu munsi byinshi mu bikoresho byifashishwa n’abafite ubumuga bitumizwa hanze byarakuriweho imisoro, hari byinshi bigikeneye gukorwa birimo nko gushyira inkoni yera mu byishyurwa n’ubwisungane mu kwivuza.
Umunyamabanga Nshingwabikorwa w’Ubumwe Nyarwanda bw’Abafite ubumuga, Dr Kanimba Donathille yagize ati ’’Iyaba byashobokaga ko inkoni yera ishyirwa kuri mituweli bityo abatabona na bo bakajya bishyura 10% by’ikiguzi cyayo nk’uko bigenda ku miti. Icyo twamenyereye mu Rwanda ni uko iyo ryavuzwe ritaha ni yo mpamvu twizeye ko ibi na byo bizashoboka.’’
Guverineri w’Intara y’Uburengerazuba, Alphonse Munyantwari, yemeza ko hari byinshi bimaze gukorwa mu kwita ku bafite ubumuga bwo kutabona harimo nko kuba hari inzego zitandukanye zibahagarariye, anagaragaza ko binyuze mu buvugizi n’ibindi bizagenda bigerwaho.
Yagize ati ’’Mu cyerekezo cya Guverinoma y’u Rwanda harimo kureba ko nta munyarwanda n’umwe usigara inyuma, ni yo mpamvu Leta yafashije abafite ubumuga gushyiraho inzego zabo bwite. Ibi byifuzo rero bagaragaje ntekereza ko atari byo byananirana.’’
Yemeza ko binyuze mu mikoranire y’inzego zitandukanye hazakomeza kuganirwa no buryo igenamigambi ryarushaho kunozwa kugira ngo abafite ubumuga bwo kutabona bakomeze kwitabwaho.
Abafite ubumuga bwo kutabona bahora basaba kwegerezwa ibikoresho bifashisha mu buzima bwabo bwa buri munsi ndetse bigashyirwa no ku rutonde rw’ibishobora kwishingirwa n’ubwisungane mu kwivuza.
Inkoni yera yavumbuwe mu 1921 na James Biggs, Umwongereza w’umuhanga mu gufotora, wari umaze gupfa amaso nyuma y’impanuka, ashaka uburyo yajya agaragarira abakoresha ibinyabiziga mu muhanda.
Ahagana mu 1964, Umuryango w’Abibumbye wemeje iyi nkoni nk’igikoresho gifasha abatabona mu buzima bwabo bwa buri munsi.


text:
Dusangirijambo :UKWEMERA ni ishingiro ry’ibyo twizeye!
I. Dufate umwanya wo gusoma no kuzirikana twitonze ubutumwa bwa Liturjiya yo kuri iki cyumweru cya 19 mu bisanzwe by’umwaka C.
1.Isomo rya kabiri: Abahebureyi 11,1-2.8-19.
Ukwemera ni ishingiro ry’ibyo twizeye, kukatubera n’icyemezo cy’ibitagaragara.
Ukwemera ni ko kwahesheje abakera gushimwa n’Imana.
Ukwemera kwatumye Abrahamu yumvira Imana, agenda agana igihugu yari agiye guhabwa ho umurage, kandi agenda atazi iyo ajya.
Ukwemera kwatumye atura nk’umushyitsi mu gihugu yasezeranijwe, acumbika mu ihema, hamwe na Izaki na Yakobo, ari bo basangiye amasezerano.
Abrahamu uwo yari ategereje umurwa wubatse ku kibanza gikomeye, watekerejwe kandi ukubakwa n’Imana ubwayo.
Ukwemera kwatumye na Sara, wari ugeze mu zabukuru, ahabwa ubushobozi bwo gusama inda, kuko yari yizeye ubudahemuka bw’Uwabagiriye amasezerano. Ni na yo mpamvu umuntu umwe, ndetse wari wegereje urupfu yakomotsweho n’imbaga ingana n’inyenyeri zo mu kirere kandi itabarika nk’umusenyi wo ku nkombe y’inyanja.
Abo bose bapfanye ukwemera, na none bataragera ku byiza basezeranijwe, ariko basa n’ababirabukwa, babiramukiriza kure, bahamya ko ari abagenzi n’abashyitsi kuri iyi si.
Abavuga batyo baragaragaza rwose ko bari mu gushakashaka igihugu cy’iwabo nyakuri; kuko iyo baza kuba bakumbuye icyo baturutsemo, bari bagifite umwanya uhagije wo gusubirayo. Mu by’ukuri bari barangamiye ikindi gihugu cyiza, ari cyo iwabo ho mu ijuru. Ni na yo mpamvu Imana itagira ipfunwe ryo kwitwa Imana yabo, kuko ari Yo yabateguriye umurwa.
Ukwemera kwatumye, mu gihe cy’igeragezwa, Abrahamu atura Izaki ho igitambo; atura umwana we w’ikinege, kandi yari yarahawe amasezerano, abwirwa ati «Izaki ni we uzaguhesha urubyaro ruzakwitirirwa.» Yiyemezaga ko Imana ishobora no kuzura uwapfuye, bituma asubizwa umwana we, biba n’amarenga y’ibizaza.
2.Tuzirikane : » Sola Fide… »
Tuzakizwa n’ukwemera !
Iri somo tumaze kumva riraduha ingero ebyiri gusa z’abantu berekanye ko UKWEMERA ariryo shingiro ry’umugisha. Aburahamu n’umugore we Sara baremeye bibaviramo umugisha uzahora uvugwa uko amasekuruza azagenda asimburana.
Kwemera bivuga iki ?
Mu rurimi rw’igihebureyi, ukwemera bituruka ku ijambo « AMAN », ari naho hakomoka ijambo « AMEN » risobanuye : gukomera ku byo niringiye, kugera ku ndunduro. Iyo twatuye tuti » AMEN », ni ubundi buryo bwo kuvuga ngo » Turabyemera kandi tuzabyamamaza, ikizaba kizabe » !
Kwemera ni ukwakira muri wowe amasezerano Imana ikugiriye, ugahora wizera ko amaherezo azajya mu bikorwa. Kwemera ni ukwinjiza mu mutwe no mu mutima wawe ko Imana igukunda ku buryo gahunda zayo zose ziba zigamije kurengera inyungu zawe, kugutabara no kugukiza. Niyo mpamvu uwemera ahora yiringiye Imana , mu bikorwa bye no mu mibereho ye, akirinda kwiheba kabone n’iyo yaba ari mu bibazo bimukomereye .
Kwemera kandi ni ugukomera ku ihame ry’uko « icyiza gitsinda ikibi « , bityo ukihambira ubutarora inyuma ku mugambi mwiza usangiye n’abandi , umugambi wo gukora ikintu cyiza gifitiye benshi akamaro, nko guharanira ubutabera, kurwanya akarengane, ivangura n’igitugu.
Kwemera ni ugukomeza kwizera ko urugamba rwo « kurengera inyungu rusange » ufatanyije n’abandi benegihugu amaherezo ruzera imbuto bityo ukirinda gucika intege no gutaba abandi mu nama.
Kwemera ni ukwiyemeza gutanga uwawe muganda kugira ngo umugambi w’Imana wo « gukiza umuryango wose ikoresheje impano za bamwe », ugerweho .
Aburahamu yemeye isezerano Imana yamugiriye ko izamuha igihugu n’umuryango mugari bituma ata igihugu cye cya Uri agenda atazi iyo yerekeza….kuko nyine yari yizeye ko Imana itazamutererana.
N’ubwo yari yarasezeranyijwe ko umwana we Izaki ariwe uzakomokwaho n’umuryango nyamwinshi, Aburahamu ntiyatinye gufata icyemezo cyo kumuturaho igitambo kuko Imana yamumuhaye yari ibisabye. Nanone Imana yashakaga kumuha isomo ko ibitambo by’amaraso y’abantu ataribyo biyinyura , ko igitambo nyakuri itegereje ku muntu ari ukuyemera, kuyizera no kuyumvira.
Naho Sara wari umukecuru waciye imbyaro yemeye isezerano ry’uko Imana igiye kumukoresha ibitangaza , ikamuha kubyara umwana w’isezerano, kandi byarabaye .
Ingero ni nyinshi muri Bibiliya zerekana ko UKWEMERA ariryo shingiro ry’umukiro w’abantu. Utakigira icyo yemera, amaherezo arapfa kandi agapfa nabi, yarihebye.
II. Ubutumwa ku Banyarwanda bo muri iki gihe
Kimwe mu bibazo bikomeye kizahaje Abanyarwanda muri iki gihe ni UKWIHEBA . Barihebye kubera ko ubutegetsi bw’igitugu bukoresha iterabwoba bwakoze akazi kadasanzwe ko kubakura umutima .
Abanyarwanda benshi bahorana UBWOBA kubera ko babona « DANGER » ahantu hose n’igihe cyose, bigatuma bahora bihishahisha, wajya kugira icyo uvuga ukabanza gukebaguzwa, ukavuga wongorera kandi uri iwawe mu nzu yawe! Abanyarwanda ntibacyemera ubutegetsi, ntibacyemera inzego zishinzwe umutekano kuko arizo zibatera ubwoba kandi zari zifite inshingano yo kubahumuriza ! Rwose, abanyarwanda bose uko bangana basonzeye guhumurizwa .
Abanyarwanda bahora bigunze kuko AGAHINDA bahorana kabaye insobe . Bariciwe kandi baracyicirwa, bambuwe ibyabo kandi baracyabyamburwa, bafungirwa ubusa, bicishwa inzara…Agahinda kadashira gasenya imbaraga zo kwemera ahubwo kagaheza abaturage mu kwiheba. Kuri benshi, burira bati ntibucya, bwacya bati ntibwira . Ntibemera ubutegetsi buriho kuko aribwo bubahoza mu cyunamo cy’urudaca: burica, bukora iyicarubozo, buratorongeza…..Rwose, rwose, Abanyarwanda bakeneye GUHUMURIZWA.
Abanyarwanda bahorana UMUJINYA kuko barenganywa mu buryo bwinshi bunyuranye. Uwo mujinya ntibabona n’aho bawuvugira ngo ureke gukomeza kubamunga inyama zo mu nda . Ntabwo ubutegetsi buriho bubatega amatwi kandi aribwo soko ikomeye y’umujinya bafite. Ntibemera ubutegetsi buriho kuko aribwo Nyirabayazana . Ni ubutegetsi bw’Agatsiko bubereyeho kwibonekeza, kwishongora no kwivuga ibigwi bitariho mu maso y’amahanga gusa, kandi abenegihugu inzara ibageze ku buce! Abaturage baraburambiwe. Bahora bakoma agatoki ku kandi ngo umunsi uzaba umwe…..
Ni iki cyagarurira Abanyarwanda UKWEMERA n’ukwizera ?
Iyobokamana ni ryiza cyane, ryubaka imitima ariko ntirishobora gusimbura ubutegetsi bw’igihugu . Gahunda zirindira abaturage umutekano, ingamba zo kubarinda ubukene n’inzara, ingamba zo guhugura urubyiruko no kurubonera imirimo, inzego zo gukemura amakimbirane no kunga abenegihugu ….izo ni inshingqno za Leta, si iz’amadini . Muri make icyangiritse mu Rwanda kandi kigomba gukosorwa ni UBUTEGETSI!
Niyo mpamvu nkomeje guhamagara abake bacyifitemo KWEMERA no KWIZERA ko mu Rwanda ibintu bishobora guhinduka bikaba byiza, nkababwira nti igihe kirageze cyo kwisuganya, mu bwitonzi, mu mahoro, tugafata ijambo , tukavuga tweruye kandi duhagaze ku butaka bw’igihugu cyacu ko tutagikeneye ubutegetsi butagifite isezerano rizima buha rubanda uretse ITERABWOBA n’UKWIHEBA .
Impinduka nzima dutegereje ku mwaka wa 2017 ni iyo ngiyo, Revolisiyo twifuza ni uko izaza…. Igikenewe kandi cyihutirwa ni « Ukunga Abenegihugu kugira ngo dufatanye kwiyubakira u Rwanda moderne ».
Niba Leta iteza ibibazo atari yo twacungiraho kuzazana ibisubizo, dukwiye guhatanira gushyiraho Leta nshya izasana ibyangiritse !
Niba kandi ukwemera ariryo shingiro ry’ibyiza twizeye, reka nifurize Abataripfana bose ndetse n’Abanyarwanda muri rusange kwihutira gusaba Imana kubafasha kwiremamo UKWEMERA kutajegajega…. imbaraga zacu ni aho zikomoka, Ishema ryacu ni aho rishingiye. AMEN.
Icyumweru cy’amizero ku Banyarwanda benshi bihebye n’abakutse umutima.
Uwanyu, Padiri Thomas Nahimana.


text:
Umushumba mukuru w’itorero Zion Temple, Apôtre Dr. Paul Gitwaza aravuga ko bitewe n’uburyo ubutinganyi bugenda bufata indi ntera ku isi ya none kandi abenshi mu babukora bakaba babukora rwihishwa, aravuga ko no mu itorero rya Zion Temple na ho hashobora kuba harimo abatinganyi bihishemo abantu batabizi.
Umushumba mukuru w’itorero Zion Temple, Apôtre Dr. Paul Gitwaza aravuga ko bitewe n’uburyo ubutinganyi bugenda bufata indi ntera ku isi ya none kandi abenshi mu babukora bakaba babukora rwihishwa, aravuga ko no mu itorero rya Zion Temple na ho hashobora kuba harimo abatinganyi bihishemo abantu batabizi.
Umushumba mukuru w’itorero Zion Temple, Apôtre Dr. Paul Gitwaza aravuga ko bitewe n’uburyo ubutinganyi bugenda bufata indi ntera ku isi ya none kandi abenshi mu babukora bakaba babukora rwihishwa, aravuga ko no mu itorero rya Zion Temple na ho hashobora kuba harimo abatinganyi bihishemo abantu batabizi.
Ubutinganyi ni kimwe mu bibazo byugarije isi aho usanga mu bihugu bimwe na bimwe abantu bifuza guhabwa uburenganzira bwo gukora ubutinganyi (kuryamana bahuje ibitsina).
Mu bihugu bimwe abatinganyi bahawe uburenganzira, mu bindi barimo gusaba ubuyobozi kububaha bakaryamana n’abo bahuje ibitsina ntarwikekwe.
Gusa aho ubutinganyi butaremerwa, usanga bukorwa n’abantu benshi ariko bakabikora bihishahisha kugirango abantu batamenya ibyabo.
Apôtre Dr Paul Gitwaza uyoboye Zion Temple ku isi, yavugiye kuri Radio Authentic ko bitewe nuko abatinganyi benshi ari abantu badakunze kwigaragaza ngo afite impungenge ko bashobora no kuboneka mu itorero ry’Imana.
Ati: “Ndagira ngo murebe ikibazo gihari, ibi bintu ko bihari turabigenza dute? Ngira ngo mwarabyumvise na hano iwacu, no muri Zion Temple dushobora kuba tubafite kuko benshi barabihisha.”
Gitwaza avuga ko abatinganyi hari uburyo basobanura ibyiciro babarizwamo bakavuga ngo hari bamwe bari mu cyiciro cya mbere ari cyo cyiciro cyo kubihisha bagaceceka, abandi bari mu cyiciro cya kabiri ari cyo cyiciro cyo gusohoka bakabyerekana hakaba n’Abandi bari mu cyiciro cya gatatu ari cyo cyo kubibamo barabaswe na byo.
Ashingiye kuri ibyo byiciro byose by’abatinganyi, Gitwaza avuga ko no mu itorero bashobora kubamo kandi ntihagire n’umuntu ubimenya.
Ati: “Nukuvuga ko dushobora kuba tubafite mu matorero yacu, ntushobora kubamenya ariko bariyizi, Mwumvise ko mu Rwanda na bo (abatinganyi) bashaka kugira uburenganzira? baravuze ngo turabishaka natwe. Hari abandi babashyigikiye baravuga ngo ni byo mubareke aho gukomeza bihisha mubareka babikore ku mugaragaro.”
- Apôtre Dr Paul Gitwaza afite impungenge ko no mu itorero hashobora kuba hakorerwamo ubutinganyi
Intumwa Gitwaza akomeza yerekana uburemere bw’iki kibazo aho agenda anatanga ingero z’aho byabaye abantu bagatinyuka kujya mu mihanda batambagira bavuga ko ari abatinganyi kandi ko bashaka uburenganzira bwo gutingana.
Ati:”…Niba miliyoni eshatu n’ibihumbi Magana atanu z’abantu zishobora gukora umutambagiro bavuga ngo turi abatinganyi kandi bari mu mujyi umwe wa Sao Paulo mwibaze abo mu Rwanda batavuze, Mwibaze abo muri Uganda batavuze, mwibaze abo mu Burundi batagiye yo, mwibaze abo m’Uburayi uwo munsi batakoze imyiyereko.”
Gitwaza akomeza kugaragaza ko iki ari igihe isi igiye kurimburwa nkuko Imana yarimbuye i Sodomo. Gitwaza avuga ndetse ko hari n’abapasiteri bavuga ngo “ni mureke abatinganyi nta kibazo kandi bakabivuga babarengera.”
Ashingiye ku bibera mu isi, Gitwaza avuga ko abantu barimo gusenga Satani maze agasaba abakirisito gusengera abagana mu nzira yo kurimbuka.
Ati:“Ni ukuvuga ko hari abantu barimo basenga satani mu gihugu, ..Nta kintu na kimwe nahimbye ni ibintu byanditse mu bitabo, ni ibintu biriho, ntabwo ari ibintu by’ibitekerezo ni ukuvuga rero ko niba iyo myuka iri hariya na hano irahari. Dusabire bene Data baboshywe n’izi mbaraga, tubasabire Imana kugira ngo igire icyo yabakorera, ibahumure, ibafashe kandi ibabohore.”
Ibi yagaragaje ko byabayeho no mu gihe cya Roti, nkuko biboneka mu gitabo cy’Itangiriro 19:4-9. Gitwaza rero avuga ko kuba ibi byongera kubaho bidatangaje kuko avuga ko na Bibiliya yemeza ko ibyariho mu gihe cya Roti no mu minsi ya nyuma bizongera kubaho.
Apôtre Dr. Paul Gitwaza arasaba abakirisitu gukaza amasengesho bagasengera abantu bose barimo kwishora mu butinganyi kuko ari icyaha kibi kandi kigira ingaruka mbi haba kuri sosiyete no ku buzima bwa nyiri ukubikora.
- Arasaba abakirisitu gusengera ababaswe n’ubutinganyi
Christian N.
Ibitekerezo
Urakoze muvandimwe Kanuma.Nibyo koko,nubwo pastors bigisha ko kunywa inzoga ari icyaha,ariya masomo waduhaye nayasomye (Tito 2:3 na 1 Timote 3:8),nsanga imana yemerera ushatse kunywa Vino nkeya.Ndetse no mu masomo akurikira,imana yahaye inzoga abantu ikunda (Yesaya 25:6 na Gutegeka 14:26).Ku byerekeye Icyacumi,Yesu koko yadusabye gukorera imana ku buntu (Matayo 10:8).Pastors bacurika (to distort) Bible kugirango barye amafaranga y'abantu.Abigishwa ba Yesu,iyo wabahaga amafaranga,barakubwiraga ngo "Uragapfana n'ayo mafaranga" (Ibyakozwe 8:18-20).Umuntu wese ukora ibyo Yesu yatubujije,aba akora icyaha.Yaba umutinganyi,umujura,umusambanyi,pastor urya icyacumi kandi Yesu yarabitubujije,etc...bose ni bamwe. Kanda hano umusubize
ntibikabe ntibikabe gusa nimperuka idusohereyeho gusa bakozi b,Imana nigihe dukwiriye kwinjira mumwuka wimbara z,ikomeye tugakumira ibyo bintu mumbaraga z.umwuka cyokora imana ibidufashemo. Kanda hano umusubize
Ndasubiza Apotre Gitwaza.Abatinganyi sicyo cyaha cyonyine.Abasengera iwawe muli Zion Temple,bakora ibyaha binyuranye byinshi,kimwe no mu yandi madini.Gusa nagirango nkubwire ko namwe aba pastors mukora ibyaha byinshi binyuranye.Ikibazo nuko mwereka abantu ko bakora ibyaha,mwebwe mukigira abere.Mukunze kuvuga ko kunywa inzoga ari icyaha.Nyamara imana ivuga ko ushatse yanywa inzoga nkeya.Bisome muli Tito 2:3 na 1 Timote 3:3.Kandi benshi muri mwe muzinywa mwihishe.Ikindi cyaha pastors mukora mwese,ni ibintu Yesu yatubujije muli Matayo 10:8,aho adusaba gukorera imana ku buntu,tudasaba amafaranga.Icyacumi mwigisha abantu,mwanga kubereka mubishaka ko cyari kigenewe gusa Abalewi kubera impamvu yumvikana dusoma muli Kuva 18:21-24.Kuba murya amafaranga y'abantu kandi imana ibitubuza,nabyo mujye mumenya ko ari icyaha gikomeye kizababuza kuba muli paradizo.Mbisubiremo,ntabwo icyaha ari ubutinganyi gusa. Kanda hano umusubize
KANUMA, URUMVA UTAGIYE HORS SUJET? Reba ibyo wavuze n'ibyavugwagaho, utubwire ubaye mwarimu ukiha amanota ayo wakwiha uko yaba angana. Iyo uvuga ku butinganyi ukazategereza n'inzoga ikazavugwaho. Kanda hano umusubize
kunywa inzoga ni icyaha,imigani 20:1,icyacumi ni itegeko Umubwiriza 9:10,10:14,ibindi urimo ni ubuyobe, Yesu ubwe ati:nsinazanywe no gukuraho amategeko naje kuyakomeza Kanda hano umusubize


text:
NIGUTE TWAKWERA IMBUTO NZIZA NKABAMAZE KWITIRIRWA KRISTO YESU?
Iyo twamaze gukizwa na Yesu Kristo biba bikwiye ko twera imbuto zikwiriye abihannye,kuko igiti kiteze imbuto nziza kigeraho kigacibwa kikajugunywa mumuriro,nukuvugako iherezo ry’abitwa ko bakijijwe ariko batagendera munzira nziza yera cg mumategeko y’Imana iherezo ryabo rirahari Mariko4:26-32,Luka3:7-1.
Umuntu wapfanye na Yesu akazukana nawe ntaba acyiganza ahubwo aganzwa n’Imana,ahinduka mushya mungeso,mumvugo.imyitwarire…uba utacyitwara uko ushaka ahubwo ucabugufi ukareka Yesu akagushoboza kugira ngo ubone kwera imbuto nziza z’abana b’Imana.Ariko harabicaye munshengero bitwa ngo barakijijwe arukwitirirwa iryo zina ariko ugasanga ntambuto nziza bera,ntaguhinduka kubarimo.Nkuko Imana ariyo izi ibiri mumitima y’abantu,ariko bene abo bamenyekanishwa n’imvugo,ibikorwa,n’ingeso zabo,…Matayo12:33-37.
Imana irashaka ko dusuzuma cyane imvugo yacu,kuko mukanwa kamwe hatavamo gushima no kuvuma.Imvugo yacu nziza izadutsindishiriza nkuko imvugo mbi izadutsindisha.Dusabe Yesu adushoboze n’Umwuka w’Imana kuganza imvugo yacu:ntiducire abandi imanza,ntitugatukane,ntitugasebanye,ntituvuge ibiteye isoni(amagambo y’ubupfu,ibiganiro bibi) ahubwo duhore dushima Imana,Yakobo3:8-12,Abefeso5:3-4.
Dusabe Imana imbaraga zokugendana mumitima yacu umubabaro Kristo yababajwe,icyogihe tuzirinda icyaha.Peterowa1 4:1-19-Ntitugengwe n’akamere ahubwo dukore ibyo Imana ishaka,habe ukwihangana wumvise abo wagendanaga nabo bagusebya kuko abo iherezo ryaborihari,tugire urukundo cyane kuko rutwikira ibyaha byinshi,ducumbikirane tutitotomba,tugaburirane impano twahawe,tugire umwete wo gusenga,tugire ubuntu,nitugeragezwa tugumane ukwizera twihanganye.Tumenye kandi ko muri byose tubishobozwa na Yesu Kristo uduha imbaraga.Amen
Advertisements


text:
Kudaha ibihano bikomeye abacuruza ibiyobyabwenge biri mubituma ubucuruzi bwabyo budacika
Ikiyobobyabwenge cya Kanyanga ngo kuba kidacika burundu nuko abayicuruza badahabwa ibihano bikarishye kuko usanga uwo babifatanye ahanwa ariko akongera agasubira mubikorwa byo kuyicuruza.
Ibi byagarutsweho n’umuyobozi w’akarere ka Gicumbi Mvuyekure Alexandre mu nama y’umutekano yaguye yamuhuje n’ubuyobozi bw’imirenge kumugoroba wo kuri uyu wa 28/1/2015 bashakira hamwe icyakorwa kugirango itsinda ry’abacuruza ikiyobyabwenge cya kanyanga bagicikeho burundu.
Umuyobozi w’akarere ka Gicumbi Mvuyekure avuga ko ubucuruzi bw’ikiyoboyabwenge cya kanyanga kiri kwisonga mubihungabangabanya umutekano muri aka karere ndetse ko ibyaha byinshi by’urugomo biterwa nabamwe mu baturage baba banyweye kuri kanyanga.
Ngo ubuyobozi bw’akarere bwakunze kujya bufata ingamba zo kuyirwanya harimo kugirana ibiganiro n’abayobozi bo mu karere ka Kabare mu gihugu cya Uganda kuko ariho yengerwa, ndetse no gukora urutondo rw’abatu bacuruza iyo kanyanga bahereye ku rwego rw’umudugudu kugirango iyo iyo kanyanga icike ariko bikaba ibyubusa.
Nyuma yo gukora urutonde rw’abayicuruza n’abayitunda bajyanywe mu kigo gicumbikirwamo inzerere( transit center) ariko biranga biba ibyubusa bagakomeza kuyicuruza.
Kuba umuntu ufashwe anywa, yikoreye cyangwa se acuruza ibiyobyabwenge ahabwa igihano cyo gufungwa kuva ku mezi atatu kugeza ku myaka itanu n’ihazabu y’amafaranga ibihumbi 250, nk’uko biteganywa n’ingingo ya 272 na 273 zo mu gitabo cy’amategeko ahana ibyaha mu Rwanda ngo igihano babona ari gito cyakongerwa bityo uwabikoraga akava muburoko igihano cyaramuriye bigatuma abicikaho.
Gusa ngo ubuyobozi buzakomeza gushyiraho ingamba zo gukomeza kurinda abaturage kwishora mubiyobyabwenge kuko ntakiza bakuramo uretse kubangiriza ubuzima.
Ikibazo k’ikibiyobyabwenge cya Kanyanga cyagarutseho naMinisitiri w’umutekano sheikh Mussa Fazil Harerimana uruzinduko aherutse kugirira muri gereza nkuru ya Gicumbi tariki 16/1/2015yagarutse ku mfungwa ziba ziri muri gereza kubera gucuruza Kanyanga.
Minisitri yavuze ko hashobora kuzabaho ivugurura ry’itegeko rihana umuntu wacuruje ikiyobyabwenge cya Kanyanga bityo igihano kikongerwa kuko byagaragaye ko abahanirwa icyo cyaha nyuma yo kuva muri gereza bongera bakabisubiramo.
Yagize ati “ inama yabaye mu nama nshingamategeko mu myanzuro yayo imaze kubabazwa n’ikibazo cyo guha ibihano bito abakoresha ibiyobyabwenge yasabye ko amategeko mpanabyaha ko yavuguruwa kugirango abakoresha ibiyobyabwenge ari binyobwa, ibitumuka n’ibindi byo mu bwoko butandukanye ko bakongererwa ibihano.
Impamvu rero ababicuruza n’ababinywa batabireka ngo nuko ibihano baba bahawe biba bitababaje ngo bavemo babicitseho burundu.
Yaboneyeho no gutanga ubutumwa kubantu bacuruza bakananywa ibiyobyabwenge ko bari bakwiye kubireka kuko nta kamaro bigirira umubiri utetse kuwangiza.
Ngo umuntu wasaritswe no kunywa ibibyobyabwnge Ministre avuga ko usanga afite ibibazo mu mitekerereze mu mutwe we ndetse ko nta kintu yakwimarira kuko nk’uko izina ryabyo ribivuga biba byaramaze kuyobya ubwenge.
Â
Â


text:
Kuva taliki 06 kugeza ku ya 11 Kamena, Umuyobozi w’Ishami ry‘ Uburezi, Urubyiruko n‘Amashuri yimakaza amahame ya UNESCO, hamwe n’Umuyobozi w’Ishami ry’Itumanaho n’Itangazamakuru bakoze urugendo rugamije kwigisha no gukangurira abanyeshuri bibumbiye muri Clubs UNESCO mu Ntara y’Uburasirazuba ko inshingano bafite yo kwimakaza umuco w’amahoro bashyira mu bikorwa amahame ya UNESCO na gahunda za Leta. Abatanze ibiganiro bagiye berekana uko buri gikorwa cyahuzwa no kubumbatira no gusakaza umuco w’amahoro: uburyo bunoze bwo gutara no gutangaza amakuru, Intego z’Icyinyagihumbi (MDGs), Intego z’Iterambere Rirambye (SDGs) ko byimakaza umuco w’amahoro iyo bishyizwe mu bikorwa. Abahawe ibiganiro bakanguriwe kwihatira kumenya ibikorerwa muri za“clubs“ zose aho kugira ngo umuntu yifungire muri Club imwe.
Mu biganiro bagiranye n’abanyeshuri bo mu bigo birindwi basuye, basabye abagize clubs gufungura amarembo bakagira uruhare rugaragara mu guhindura imyumvire y’abaturanye n’amashuri bigamo. Ibyo bigakorwa mu buryo bwa “sketches“ zajya zigezwa ku baturiye ishuri, abitabiriye umuganda bityo bagakina ku nsanganyamatsiko zikangurira abaturage guhindura imyumvire itajyanye n’iterambere, imibereho myiza y’abaturage na gahunda za Leta. Izo nsanganyamatsiko bashingiraho mu ikinamico zaba zijyanye n’imirire hagamijwe kurwanya bwaki, imibereho myiza hagamijwe kwirinda umwanda, kubungabunga ibidukikije, kurwanya ruswa mu nzego z’ibanze, ubumwe n’ubwiyunge, gukorera hamwe, gusobanurira no gukangurira abaturage gahunda za leta, kurwanya ihohoterwa rishingiye ku gitsina, icuruzwa ry‘abantu n’ibindi.
1. LYCEE SAINTE TRINITE DE NGENDA
Ishuri Sainte Trinite ry’i Ngenda rifite abanyeshuri 447 barimo abakobwa 295 n’abahungu 152. Hari icyiciro rusange n’amashami 4 arimo Comptabilité, Construction, Electricité na Computer Science. Ni ishuri ryigenga ry’ababyeyi ryigisha abana baturutse mu gihugu hose. Abanyeshuri barara mu kigo ni 256 naho abiga bataha ni 191.
Muri iryo shuri harimo Clubs zigera kuri esheshatu arizo Anti- Sida, Anti- Crime, Environment, Entertainment, Traditionnel na Anti- drugs. Barateganya kandi gushinga Club Media. Ayo ma Clubs yose akora kuwa gatandatu kuva saa tanu (11h00) kugeza saa sita n’igice(12h30).
Abanyeshuri ba Sainte Trinite barakurikirana ibiganiro ku muco w’amahoro n’iterambere rirambye
Nyuma y’ibiganiro, abanyeshuri bafashe umwanya wo kubaza ibibazo bitandukanye no gutanga inyunganizi. Muri rusange babajije UNESCO icyo aricyo, babaza niba ikorana n’urubyiruko ruri mu mashuri gusa cyangwa niba igera no kubatarabashije kujya mu mashuri, babaza ibihugu bigize UNESCO ndetse n’itandukaniro riri hagati ya l’ONU na UNESCO; abandi basabye imfashanyigisho zabafasha kurushaho kumenya imikorere ya za Clubs n’inshingano zabo.
Kuri ibyo bibazo byose basonanuriwe ko UNESCO ari rimwe mu mashami agize umuryango w’Abibumbye, ikaba igizwe n’ibihugu 195. Mu rwego rwo guteza imbere no kubaka umuco w’amahoro ikaba ishyira imbere ubworoherane n’ubwubahane hagati y’abantu n’imico y’ibihugu bitandukanye. Ku kibazo cy’imfashanyigisho babwiwe uburyo umuntu azishaka kuri internet ndetse n’uko bakwifashisha abayobozi batandukanye bari mu murenge begeranye( abaganga, polisi, abanyamabanga nshingwabikorwa….).
2. TTC BICUMBI
TTC BICUMBI ni ishuri riherereye mu karere ka Rwamagana mu murenge wa Muyumbu. Kimwe n’andi mashuri nderabarezi, iri shuri ritoza abahungu n’abakobwa bazarerera u Rwanda mu gihe kiri imbere. Kubatoza umuco w’amahoro rero ni ngombwa kuko mugihe bawufashe bakawugira uwabo bazawutoza abanyeshuri bazabanyura imbere.
Muri TTC Bicumbi harerewe abanyeshuri 564 bose baba mu kigo. Barimo abakobwa 318 n’abahungu 246. Abo banyeshuri bibumbiye muri Clubs zitandukanye arizo: Ndi umunyarwanda, Anti- drugs, Anti- Sida, Media club, Speaking club, UNESCO Club, Environment Club, Red Cross Club, Modern dance Club, Abakeshagitaramo Club. Buri mugoroba bahurira muri Clubs zabo ariko by’umwihariko bagakora neza kuwa gatandatu no kucyumweru ku gicamunsi.
Muri TTC Bicumbi abarimu basobanukiwe uruhare bafite rwo gutoza abana umuco w’amahoro
TTC Bicumbi nk’ishuri nderabarezi rifite options 4: modern language education, Social studies education, sciences and mathematics education and earlier childhood education. Aba bana bitegurira kuba abarezi b’abana b’abanyarwanda twabasabye kuzigisha amasomo yose basanisha n’umuco w’amahoro.
Nyuma y’ibibazo by’abanyeshuri, Elisee, umunyeshuri wiga mu wa gatandatu, yadusezeranije ko bazatubera ba ambassadeur beza kandi ko ubumenyi tubahaye ku muco w’amahoro bazabusigasira no mu miryango yabo, bakawutoza abatawuzi kandi bakazavunguriraho n’abana bose bazabanyura imbere mu mashuri aho bazaba bigisha. Gadi we yasabye ko twazagaruka kuko yasanze amasaha abiri ikiganiro cyamaze ari make hari hakiri byinshi batwungukiraho. Fortunee yasabye ko bakongererwa ubumenyi mu mahugurwa kugira ngo barusheho gukora ibyo bazi.
3. LYCEE DE ZAZA
Lycee de Zaza ni ikigo kiyobowe n’ababikira gifite abanyeshuri b’abakobwa gusa bagera kuri 759 baturuka mu gihugu hose. Ishuri ririmo Icyiciro cya O level, MCB, PCB,BCG, MCE. Abanyeshuri bibumbiye muri Clubs zitandukanye arizo 1945-UNESC0 Club, Media Club, Science Club, Language Club, Anti- Sida, Inganji Society, Grow Club, Revermpet Talent Galy (RTG), Girls Mentoring Club, Tuseme Club, Kauna dance (modern dance), Abadatana (traditional dance), Environment club, Anti-Crime, Anti-drugs, Ndi Umunyarwanda (Unite et reconciliation) Club.
Abakobwa ba Lycee Zaza bakurikirananye ibiganiro ubwitonzi bwinshi banabaza ibibazo bitandukanye
Nyuma y’ibiganiro byabaye ku gicamunsi, abanyeshuri babajije ibibazo nyuma bagaragaza ubwabo uburyo bashobora guhuza intego z’ama Clubs bibumbiyemo n’umuco w’amahoro kuko bari bamaze kugaragarizwa ko umuco w’amahoro ugomba kuranga umuntu mu buzima bwe bwa buri munsi, mu migendere n’imigenzerezereze ye mu muryango n’aho aba ari hose.
4. G.S NYAKARAMBI
Iri shuri riherereye mu Karere ka Kirehe. Rigizwe n’abanyeshuri 483 barimo abakobwa 264 n’abahungu 219. Nka 9yrs basic educat, iri shuri rigizwe kandi n’icyiciro cy’amashuri abanza gifite abanyeshuri 2,173. Mu cyiciro cy’ayisumbuye, aba banyeshuri bibumbiye mu ma Clubs atandatu ariyo: Umuco n’Ubutwari, English Club, Anti-genocide, Ubuzima bw’Imyororokere, Anti-Sida, na club y’Isuku n’Isukura.
Ku zuba ryinshi, abanyeshuri n’abarezi babo bakurikiranye ibiganiro ku muco w’amahoro n’iterambere rirambye.
Abanyeshuri n’abarimu basobanuriwe umuco w’amahoro icyo aricyo n’impamvu tugomba kuwimakaza kugira ngo dusigasire ibyo u Rwanda rumaze kugeraho muri iki gihe hagamijwe ko buri wese yaharanira kuzasiga iki gihugu ari cyiza, giteye imbere kandi gifite amahoro arambye kuruta uko yagisanze. Basobanuriwe kandi impamvu ari ingirakamaro kugira ubumenyi bw’ibanze bwo gutara no gutangaza inkuru kuko bifasha gutanga amakuru afatika mu gihe haba habayeho ikibazo cy’ibiza cyangwa cy’impanuka noneho ugakenera gutabariza abahuye nacyo. Amakuru utanga niyo afasha ubuyobozi kumenya ibikenewe by’ibanze byakwifashishwa mu gutabara abo bantu.
Dushingiyeko abo banyeshuri aribo bayobozi b’ejo hazaza, twabasabye gufungura amaso, bakamenya gahunda ziriho mu gihugu kandi bagaharanira kuzuza inshingano zabo nk’urubyiruko bitegurira kuzaba abayobozi beza b’ejo hazaza.
Mwarimu SEMPINGA John yabajije niba hari inyandiko zaboneka zo mu nama abazungu bahuriyemo bigabanya Afrika(Conférence de BERLIN) ndetse yifuza no kumenya impamvu umuntu mugihe abatizwa atakwitwa amazina abiri y’amanyarwanda!
Umunyeshuri MUPENZI Alexandre we yifuje kumenya impamvu UNESCO itahagaritse Jenoside yakorewe abatutsi igihe yabaga. Mwarimu yasobanuriwe ko inyandiko z’icyo gihe zihari nta kibazo ndetse anasobanurirwa ko iyo umuntu abatizwa aba yubahiriza umuco w’ahandi. Uwo muco wo kubatizwa ukuba ugira amategeko awugenga ari ayuko umuntu agira izina rimwe ry’ababyeyi n’izina rya gikristu ntacyo wahindukaho keretse uhinduwe na nyirawo. Yasobanuriwe ko iyo Umuntu agiye mu rugo rw’abandi agendera ku mategeko y’urwo rugo ntabwo azana aye ngo abe ariyo arugenga.
Mupenzi Alexandre nawe yasobanuriwe ko UNESCO ishinzwe expertise ko kandi igihe jenoside yakorewe abatutsi yabaga, UNESCO ari ya mbere yatangiye kuvuga ko ibibera mu Rwanda ari jenoside. ONU niyo yari ifite inshingano zo kuyihagarika binyuze mu Kanama gashinzwe Amahoro kw’isi(Conseil de Securité). Kubera inyungu z’abagize ako kanama, nabyo ntibyashobotse ko ihagarikwa n’ingabo za ONU, ahubwo yahagaritswe n’ingabo zahoze ari iza FPR!
5. LYCEE SAINT JEAN LEONARD/LYCEE DE RUSUMO
Iri shuri riherereye mu karere ka Kirehe. Ni ishuri riyobowe n’abihayimana (abapadiri). Nyuma yaho gahunda y’uburezi rusange bw’imyaka 9 na 12 butangiriye, ibigo byinshi byigenga byagize ikibazo cy’abanyeshuri bari bahisemo kwigira hafi y’iwabo ngo borohereze ababyeyi ku bijyanye n’amafaranga y’ishuri. Ni muri urwo rwego Lycee de Rusumo nayo yarimaze igihe ifite icyiciro cya kabiri gusa cy’ayisumbuye, nyuma baje kongera gutangiza O level. Ibyo byiciro byombi bikaba birimwo abana 235 barimo abakobwa 107 n’abahungu 128. Hari amashami abiri yonyine : MEG na HEG nkuko twabibwiwe n’Umuyobozi w’icyo kigo Padiri Nizeyimana Jean Paul.O’Level ubwayo ifite abanyeshuri 130. Muri abo banyeshuri bose, 20 gusa nibo biga bataha.
Abanyeshuri bataye ibikorwa by’isuku barimo bakurikirana ibiganiro k’uruhare rwabo mw’iterambere rirambye
Kimwe n’ahandi hose hasuwe, abanyeshuri barerewe muri iri shuri bibumbiye muri Clubs zitandukanye zirimo Club y’umuco, Club Anti-Sida, Club ya Environnement, Anti-drugs, Club y’Amahoro na Media Club.
Nabo baganirijwe ku buryo bwo guhuza umuco w’amahoro n’ubuzima bwa buri munsi hagamijwe kubumvisha ko umuco w’amahoro atari amagambo gusa ariko ari ubuzima tubamo bwirinda amakimbirane n’ibibazo duhura nabyo buri munsi mu mibanire yacu n’abandi no mu mibanire yacu n’ibidukikije.
6. G.S RUKARA CATHOLIQUE
Iri shuri riri muri gahunda y’uburezi bw’ibanze bw’imyaka 9 na 12 rikaba riherereye mu karere ka Kayonza. Ryatangiye mu mwaka wa 2015 rikaba rigizwe n’umwaka wa mbere n’uwa kabiri w’ayisumbuye(S1& S2). Abanyeshuri bahiga bose hamwe ni mirongo inani (80), bakaba baturuka mu misozi ya Kawangire, Muzizi na Gahini, bamwe muribo bakaba bari bararetse amashuri kubera kwiga kure. Aba bana bose biga bataha ariko saa sita bakarya ku ishuri kugirango babone uko bakurikira amasomo ya nyuma ya saa sita. Bibumbiye muri Cubs ya Anti-Sida, Club Tuseme, Environnement, Umuco w’Amahoro na Club y’Imbyino gakondo «danse traditionnelle».
Hamwe n’abarimu babo, bitabiriye ibiganiro ndetse bashishikajwe no guhindura imyumvire y’abanyarwanda
Aba bana nubwo bakiri bato wabonaga bafungutse kandi bafite ubushake bwo kumenya. Ni muri urwo rwego twabasabye kugira uruhare mu mihindukire y’imyumvire y’umuryango nyarwanda babinyujije mu ndirimbo, udukino, ibiganiro bakorana n’urungano, ababyeyi babo ndetse n’abaturanyi. Aba bana basobanuriwe ko bafite inshingano zo kumenya no guhuza ibyo biga no gusubiza ibibazo umuryango ufite kuko ariyo nshingano n’intego by’uburezi bufite ireme.
Basabwe kandi, buri umwe we muri club abarizwamo, kutagendera gusa mu nzira yaharuwe n’abandi ko ahubwo bagerageza guhanga udushya no kugira inyunganizi yabo bashyiraho kandi barabyemeye.
7. G.S MUZIZI
Iri shuri ryisumbuye rya Muzizi riherereye mu Karere ka Kayonza rikaba naryo riri muri gahunda y ‘uburezi bw’ibanze bw’imyaka icyenda na cumi n’ibiri. Rigizwe n’ibyiciro bibiri : O level na A level. Icyiciro cya mbere cy’ayisumbuye kigizwe n’abanyeshuri 508 barimo abakobwa 324 n’abahungu 184.Icyiciro cya kabiri kigizwe n’abanyeshuri 235 barimo abakobwa 139 n’abahungu 96. Aba bakaba biga mu mashami atatu ahari ariyo MEG, EFK (English, French, Kinyarwanda) na PCB. Aba bana bibumbiye muri Clubs zitandukanye harimwo iy’Umuco n’Ubutwari, iya Environnement, Anti-Sida, Anti-Malaria, Anti-genocide na Media Club. Ibiganiro byibanze cyane ku muco w’amahoro ndetse banagaragarizwa uburyo yaba intego z’ikinyagihumbi, yaba intego z’iterambere rirambye, ibyo byose bigamije gukemura amakimbirane ari ayashingira ku bidukikije, ku mpfu z’abana n’abagore, ku bukene, ku burenganzira bw’ibanze butubahirijwe, ku karengane kagaragaye, ku muco wo kudahana wimitswe,…..
Nyuma y’ibiganiro, umunyeshuri Kirenga Salomon yabajije niba koko igihe abantu basabaga gutaha bava mu bihugu bahungiyemo bagasubizwa ko igihugu cyuzuye niba koko cyari cyaruzuye cyangwa rwari urwitwazo. Yagaragarijwe ko rwari urw’itwazo rwa politiki mbi yariho kuko ubu igihugu gituwe n’abaruta abari bakirimo icyo gihe kandi ubuyobozi buriho bukomeje gukangurira abanyarwanda bari hanze gutahuka no gufatanya n’abandi kubaka igihugu.
Aha hateraniye abanyeshuri 743 biga muri G.S Muzizi bateze amatwi ibiganiro ku muco w’amahoro n’iterambere rirambye.
Undi munyeshuri Gato Damien yabanje gushimira uburyo igihugu gikomeza kuzirikana urubyiruko no kurutegurira kuba abaturage n’abayobozi beza bashyize imbere inyungu rusange z’abaturarwanda (citoyen responsable). Hanyuma yabajije inzego za UNESCO uko ziteye, asobanurirwa ko hari icyicaro mu b’Ubufaransa, hakaba Bureau mu duce dutandukanye tw’isi; Bureau ishinzwe igice u Rwanda ruherereyemo iri Nairobi muri Kenya. Yanasobanuriwe kandi ko UNESCO igizwe n’ibihugu 195 byemeye kuba abanyamulyango bayo.
Kimwe no mu yandi mashuri twatanzemo ibiganiro, abanyeshuri bibumbiye muri za Clubs bagiye basaba imfashanyigisho ku bijyanye n’inshingano za buri Club ndetse basaba ko bajya bahugurwa kugira ngo barusheho gusobanukirwa n’ibyo bakora.
Kalisa Callixte Mukankusi Philomene